Talaga daw na Pinapahalagahan Nindo an mga Bendisyon sa Saindo?\nAn Torrengbantayan—Pag-aadalan na Edisyon | Pebrero 2011\nBASAHON SA Albanian Aleman Amharic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Finnish Ga Georgian Griego Guarani Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Luo Malagasy Malayalam Myanmar Norwegian Ossetian Pangasinan Persian Polish Portuguese Pranses Quechua (Bolivia) Rarotongan Romanian Ruso Samoan Sepedi Sesotho (Lesotho) Setswana Shona Silozi Sinhala Slovak Slovenian Sranantongo Swahili Tatar Tetun Dili Thai Tsonga Turkish Ukrainian Vietnamese\nHULING milagrosong kinalda an mga aki ni Israel sa pagkaoripon sa Egipto, kan enot naogma sinda na magin talingkas sa pagsamba ki Jehova. (Ex. 14:29–15:1, 20, 21) Minsan siring, dai nahaloy pagkatapos kaiyan, nagbago an saindang pagmansay. Nagpoon sindang magreklamo huli sa situwasyon ninda. Taano? Huling mas nagkonsentrar sinda sa mga kadepisilan sa pag-istar sa kaawagan imbes na sa ginibo ni Jehova para sa sainda. Sinabi ninda ki Moises: “Taano ta ilinuwas nindo kami sa Egipto tanganing magadan sa kaawagan? Huli ta mayo nin tinapay asin mayo nin tubig, asin ikinasurang na nin makuri kan samong kalag an daing kuentang tinapay [na manna].”—Bil. 21:5.\nPakalihis nin mga siglo, si Hadeng David kan suanoy na Israel nag-awit: “Kun para sa sako, ako nagtiwala sa saimong mamomoton na kabootan; maggayagaya logod an sakuyang puso sa saimong pagliligtas. Mag-aawit ako ki Jehova, huli ta ginibohan nia ako nin marahay.” (Sal. 13:5, 6) Dai liningawan ni David an mga gibo nin mamomoton na kabootan ni Jehova para sa saiya. Sa kabaliktaran, regular siang nagtatao nin panahon na isip-isipon an mga iyan. (Sal. 103:2) Si Jehova nagin man marahay sa sato, asin madonong na dai niato pagbaliwalaon an ginigibo nia para sa sato. Kun siring, estudyaran niato an nagkapira sa mga bendisyon nin Dios na nakakamtan niato ngonyan.\n“Pakikidayupot ki Jehova”\nAn salmista nag-awit: “An pakikidayupot ki Jehova para sa mga natatakot sa saiya.” (Sal. 25:14) Sarong pribilehio nanggad para sa bakong sangkap na mga tawo na magkaigwa nin dayupot na personal na relasyon ki Jehova! Minsan siring, paano kun kita magin sibot na marhay sa pangaroaldaw na mga aktibidad sa buhay kaya dikit na panahon na sana an nagagamit niato sa pamimibi? Isip-isipa kun ano an mangyayari sa satong marahay na relasyon ki Jehova. Bilang satong Katood, inaasahan ni Jehova na magtitiwala kita sa saiya asin biyo niatong ipapahayag sa saiya an laog kan satong puso paagi sa pamibi, na sinasabi sa saiya an satong mga ikinakatakot, minamawot, asin ikinakahadit. (Tal. 3:5, 6; Fil. 4:6, 7) Kaya, bako daw na maninigo niatong tawan nin atension an kualidad kan satong mga pamibi?\nKan inisip-isip kan hoben na Saksi na si Paul an saiyang mga pamibi, narealisar nia na kaipuhan niang paoswagon iyan. * Sia nagsabi, “Nagin ugale ko kaidto na paorootrong gamiton an iyo man sanang mga tataramon kun ako namimibi ki Jehova.” Kan si Paul nagsiyasat dapit sa temang ini sa Watch Tower Publications Index, naaraman nia na igwa nin mga 180 pamibi na nakasurat sa Biblia. Sa mga ini, ipinahayag kan mga lingkod ni Jehova kan nakaagi an saindang kalaoglaoging mga saboot. Si Paul nagsabi: “Paagi sa paghorophorop sa siring na mga halimbawa na sono sa Kasuratan, nanodan ko na magin espesipiko sa sakong mga pamibi. Nakatabang ini sa sako na biyong ipahayag ki Jehova an laog kan sakong puso. Ngonyan ikinakaogma kong magin dayupot sa saiya sa pamibi.”\n“Kakanon sa Tamang Panahon”\nAn saro pang bendisyon na itinao ni Jehova sa sato iyo an kadakol na katotoohan sa Kasuratan. Mantang abunda kitang nagkakakan nin nagsosopay na espirituwal na kakanon, igwa kita nin dahelan na ‘magkurahaw sa kagayagayahan huli sa marahay na kamugtakan kan puso.’ (Isa. 65:13, 14) Minsan siring, dapat kitang magmaan na dai pagtogotan an nakakaraot na mga impluwensia na magin dahelan na mawara an satong entusiasmo sa katotoohan. Halimbawa, an pagtao nin atension sa propaganda nin mga apostata puedeng magpalibog kan satong kaisipan asin garo baga makabuta sa sato kaya dai na niato naheheling an kahalagahan kan espirituwal na “kakanon sa tamang panahon” na itinatao ni Jehova paagi sa “maimbod asin mapagmansay na oripon.”—Mat. 24:45-47.\nSi Andre, na naglingkod ki Jehova nin dakol na taon, nagkaigwa nin mapait na eksperyensia na malagalag parayo huli sa apostatang kaisipan. Inisip nia na dai man magigin peligroso an pagheling nin madali sana sa Web site nin mga apostata. Nagigirumdoman nia: “Kan enot, naakit ako sa sinasabi kan mga apostata na mga katotoohan daa. Mantang orog kong sinisiyasat an sinasabi ninda, orog ko man na naiisip na rasonable an pagbaya ko sa organisasyon ni Jehova. Alagad kan huri, mantang sinisiyasat ko an mga argumento nin mga apostata tumang sa Mga Saksi ni Jehova, narisa ko kun gurano katuso an falsong mga paratokdong iyan. An saindang ‘matibay na ebidensia’ daa tumang sa sato sa katunayan mga impormasyon na biniribid an pakahulogan. Sa siring, nagdesisyon ako na magpoon giraray sa pagbasa kan satong mga publikasyon asin mag-atender sa mga pagtiripon. Dai nahaloy narealisar ko kun gurano kadakol an nalipasan ko.” Marahay na sana ta si Andre nagbalik sa kongregasyon.\nAn “Bilog na Kasararoan nin mga Tugang”\nAn satong mamomoton asin borogkos na kasararoan nin magturugang sarong bendisyon hale ki Jehova. (Sal. 133:1) May marahay na dahelan na si apostol Pedro nagsurat: “Mamoot kamo sa bilog na kasararoan nin mga tugang.” (1 Ped. 2:17) Huli sa pagigin kabtang kan Kristianong kasararoan nin magturugang, ikinakaogma niato an mainit na pakikiiba nin mapagsuportar na espirituwal na mga ama, ina, tugang na lalaki asin tugang na babae sa pagtubod.—Mar. 10:29, 30.\nMinsan siring, an laen-laen na kamugtakan kun beses puedeng magin dahelan nin tension sa relasyon niato sa satong mga tugang. Halimbawa, madali sanang masuya sa pagkabakong sangkap nin saro asin magin mapagkritika sa saiya. Kun mangyari ini, bako daw na makakatabang an paggirumdom na namomotan ni Jehova an saiyang mga lingkod sa ibong kan saindang pagkabakong sangkap? Dugang pa, “kun kita nagsasabi: ‘Kita dai nin kasalan,’ dinadaya niato an satong sadiri asin mayo sa sato an katotoohan.” (1 Juan 1:8) Bako daw na maninigo kitang magmaigot na ‘padagos na magtiniriostiosan asin lubos na magpatarawadtawadan’?—Col. 3:13.\nSa makolog na paagi nanodan kan hoben na si Ann an kahalagahan kan Kristianong pakikiasosyar. Huling guminawe na siring kan gastador na aki sa ilustrasyon ni Jesus, sia naparayo sa Kristianong kongregasyon. Paghaloyhaloy, sia nakapag-isip-isip asin nagbalik sa katotoohan. (Luc. 15:11-24) Ano an nanodan ni Ann sa eksperyensiang ini? Sia nagsabi: “Ngonyan na nagbalik na ako sa organisasyon ni Jehova, pinapahalagahan ko an gabos kong tugang sa ibong kan saindang pagkabakong sangkap. Kaidto, madali akong magkritika sa sainda. Alagad ngonyan determinado ako na dai pagtogotan an ano man na haleon sa sako an mga bendisyon na nakakamtan ko sa pakikiiba sa mga kapagtubod. Mayo nin ano man na bagay sa kinaban an magigin sulit na karibay kan satong espirituwal na paraiso.”\nPirmeng Magin Mapagpasalamat sa mga Bendisyon sa Saimo\nAn satong paglaom sa Kahadean nin Dios bilang solusyon sa gabos na problema nin katawohan sarong kayamanan na dai masokol an halaga. Kan enot niatong makamtan an paglaom na ini, napano nanggad nin pagpahalaga an satong puso! Namatean niato an arog kan sa negosyante sa parabola ni Jesus na ‘ipinabakal an gabos niang sadiri’ tanganing bakalon an “sarong perlas na halangkaw an halaga.” (Mat. 13:45, 46) Dai sinabi ni Jesus na nawara kan negosyante an pagpahalaga nia sa perlas. Kaagid kaiyan, nungka logod na mawara niato an pagpahalaga sa satong marahayon na paglaom.—1 Tes. 5:8; Heb. 6:19.\nEstudyare an halimbawa ni Jean, na labi nang 60 taon na naglilingkod ki Jehova. Sia nagsabi: “An nakakatabang sa sako na mapagdanay sa isip an Kahadean nin Dios iyo an pakikipag-olay sa iba dapit dian. Kun naheheling ko an saindang maogmang reaksion huling nasasabotan ninda kun ano an Kahadean, positibo an epekto kaiyan sa sako. Mantang naheheling ko na nagbabago an buhay nin sarong inaadalan sa Biblia huli sa katotoohan dapit sa Kahadean, naiisip ko, ‘Iyan marahayon nanggad na mga katotoohan na dapat kong sabihon sa iba!’”\nMay marahay na mga dahelan kita na magpasalamat huli sa dakol na espirituwal na bendisyon na nakakamtan niato. Minsan ngani napupurisaw kita huli sa mga kasakitan na arog baga nin pagtumang, helang, paggurang, depresyon, pagkagadan nin namomotan, asin kadepisilan sa pagbuhay, aram niato na temporaryo sana iyan. Sa pamamahala kan Kahadean nin Dios, an pisikal na mga bendisyon idadagdag sa espirituwal na mga bendisyon sa sato. Mawawara sa bagong sistema nin mga bagay an ano man na pagsakit na tinatagalan niato ngonyan.—Kap. 21:4.\nMientras tanto, magpasalamat kita sa espirituwal na mga bendisyon sa sato asin magpaheling nin pagpahalaga na arog kan sa salmista na nag-awit: “Dakol na bagay an saimo mismong ginibo, O Jehova na sakong Dios, pati na an saimong makangangalas na mga gibo asin an saimong mga paghorophorop sa samo; mayo nin ikakabaing sa saimo. Kun ako magmawot na isaysay asin itaram an mga iyan, an mga iyan dai ko na kayang isaysay huli sa kadakolan.”—Sal. 40:5.\n^ par. 6 Sinalidahan an mga ngaran.\nBinendisyonan kita nin espirituwal na suporta sa mga panahon nin kasakitan\nI-share I-share Talaga daw na Pinapahalagahan Nindo an mga Bendisyon sa Saindo?\nTokdoan an Saindong mga Aki na Magin Magalang\nBanal na Espiritu—Naghihiro Durante kan Paglalang!\nSulit an Paghihingoa!\nAn Pagkamit kan Pag-oyon nin Dios Minagiya sa Buhay na Daing Katapusan\n“An Pagkuyog Orog na Marahay Kisa sa Atang”\nMamotan an Katanosan sa Bilog Nindong Puso\nIkinakaongis daw Nindo an Katampalasanan?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 2011\nI-share I-share AN TORRENGBANTAYAN—PAG-AADALAN NA EDISYON Pebrero 2011\nAN TORRENGBANTAYAN—PAG-AADALAN NA EDISYON Pebrero 2011


HELAMAN TSAPTER 12\nAn mga tawo bakong estable asin tarantado asin madalion gumibo nin maraot--- An Kagurangnan pinakol an saiyang mga katawohan--- An pagkamayo nin mga tawo kumparado sa kapangyarihan nin Diyos--- Sa aldaw nin paghuhukom an mga tawo makakaguno nin daeng katapusan na buhay o daeng katapusan na kondenasyon.\nAsin kaya satuyang mahihiling kun gurano kapalso, asin man an pagbarabag-o kan mga puso nin mga kaakian nin mga tawo; Iyo, satuyang mahihiling na an Kagurangnan sa saiyang dakulaon na daeng mabibilang na karahayan nagbebendisyon asin pinagpa-asenso sinda na binubugtak an saindang tiwala saiya.\n2 Iyo, asin satuyang mahihiling sa tamang panahon kan saiyang pinapa-asenso an saiyang mga katawohan, iyo, sa pagdadagdag kan saiyang mga umahan, kan saindang mga kakarnerohan asin kan saindang mga kabakahan, asin nin bulawan, asin nin plata, asin nin gabos manera ning mahalagang mga bagay sa lambang klase asin arte; pagliligtason an saindang mga buhay, asin pinagpapaluwas sinda sa mga kamot kan saindang mga kaiwal; pinapalumoy an mga puso kan saindang mga kaiwal na tanganing sinda dae magdeklara nin pakigiyera laban sainda; iyo, asin sa karahayan, ginigibo an gabos na mga bagay para sa ikakarahay asin kaogmahan kan saiyang mga katawohan; iyo, kaya iyo ini an panahon na saindang pinapatagas an saindang mga puso, asin makalingaw sa Kagurangnan nindang Diyos, asin pagtimak-timakan sa irarom kan saindang mga bitis an Solong Banal--- iyo, asin ini nin huli kan saindang kasayunan, asin kan saindang grabe na gayong prosperidad.\n3 Asin kaya satuyang nahihiling na laen lang na an Kagurangnan pinagpapakulan an saiyang mga katawohan nin kadakul na mga kasakitan, iyo, laen lang na saiyang pinagbibisita sinda nin may kagadanan asin may panakot, asin may taggutom asin igwa nin gabos na manera nin pamemeste, sinda dae nanggad makakagiromdom saiya.\n4 O gurano kahangal, asin gurano kadaeng-kamugtakan, asin gurano karaot, asin pagkamakademonyo, asin gurano kadale an paggibo nin kadaendatahan, asin gurano kaluya an paggibo nin marhay, an mga kaarakian nin mga tawo; iyo, gurano kadale an magdangog sa mga tataramon kan maraot na saro, asin ipamugtak an saindang mga puso sa daeng kamugtakan na mga bagay nin kinaban!\n5 Iyo, gurano kadali an mapa-itaas sa kapa-abaw-abawan; iyo, gurano kadalion an maghambog, asin an maggibo nin gabos na manera kaining kadaendatahan; asin gurano kaluya sinda sa paggiromdom sa Kagurangnan nindang Diyos, asin maghinanyog sa saiyang mga pagiromdom, Iyo, gurano kaluya na maglakaw sa mga dalan nin kadunungan!\n6 Hilnga, sinda dae nagmamawot na an Kagurangnan nindang Diyos, na iyo an naglalang sainda, dapat na magpamahala asin maghahade sa sainda; maski na ngani kan saiyang dakulaon na karahayan asin kan saiyang pagkaherak para sa sainda, saindang pinagbalewala an saiyang mga pagiromdom, asin sinda naghaharabo na siya an dapat nindang tagapagmato.\n7 O gurano daw kadakula an kawaraan kan mga kaarakian nin mga tawo; iyo, magin sinda hababa pang gayo sa alpog kan kinaban.\n8 Nin huli ta hilnga, an alpog nin kinaban pinaghihiro padigde asin paduman, pasiring sa kawarakan, sa sugo kan satuyang dakulaon asin daeng katapusan na Diyos.\n9 Iyo, hilnga sa boses niya nahimo an burokid-bukid asin an mga kabukidan nangungubog-kubog asin nagkakataranyog.\n10 Asin sa paagi nin kapangyarihan kan saiyang boses sinda nagkabaraak, asin nagin mapatag, iyo, nagin arog sa sarong lambakon.\n11 Iyo, sa paagi nin kapangyarihan kan saiyang boses an mga pundasyon nagkahiriro, magin sagkod sa pinakasentro kaini.\n12 Iyo, sa paagi nin kapangyarihan kan saiyang boses, an mga pundasyon nagkahiriro, magin sagkod sa pinakasentro kaini.\n13 Iyo, asin kun siya masabi sa kinaban--- Hiro--- ini minahiro.\n14 Iyo, kun siya masabi sa kinaban--- Ika dapat na magbwelta, nganing maglawig an aldaw sa kadakul na oras--- ini mangyayari.\n15 Asin kaya, uyon sa saiyang tataramon an kinaban minabalik, asin ini mamangnuhon nin mga tawo na an saldang nag-untok; iyo, asin hilnga, ini iyo nanggad; nin huli ta naseseguro na an kinaban iyo an naghihiro asin bako an saldang.\n16 Asin hilnga, baya, kun siya masabi sa mga katubigan kan pinaka-irarom--- Magdagang ka--- ini mangyayari.\n17 Hilnga, kun siya masabi sa kabukidan na ini--- Puma-itaas ka, asin magpatihulog asin magbagsak sa siyudad na idto, na tanganing ini malubong--- hilnga ini mangyayari.\n18 Asin hilnga, kun an sarong tawo nagtago nin sarong kayamanan sa daga, asin an Kagurangnan magsasabi--- Sumpaon yan, nin huli sa kadaendatahan niya na iyo an nagtago kaiyan--- hilnga, ini mangyayaring sumpaon.\n19 Asin kun an Kagurangnan magsasabi--- Sumpaon ka, na tanganing mayong tawo an makatagbo saimo magpoon ngonian na panahon asin sagkod pa man--- hilnga, mayong tawo an makakua kaiyan ngonian asin sagkod pa man.\n20 Asin hilnga, kun an Kagurangnan magsasabi sa sarong tawo--- Nin huli kan saimong mga kadaendatahan, ika susumpaon sagkod pa man--- ini mangyayari.\n21 Asin kun an Kagurangnan magsasabi--- Nin huli kan saimong mga kadaendatahan ika irarayo gikan sa sakuyang presensiya--- siya magkakausa na ini nanggad mangyayari.\n22 Asin herak man saiya na pinanunungdan sabihon ini, nin huli ta ini mapapasaiya na naggigibo nin kadaendatahan, asin siya dae puwedeng maligtas; kun kaya, nin huli kaining kausa, na tanganing an mga tawo puwedeng maliligtas, an pagsosolsol nanggad pinagdeklara.\n23 Kun kaya, paladan sinda na nagsosolsol asin nagdadangog sa boses nin Kagurangnan nindang Diyos; nin huli ta ini baya iyo sinda na magkakariligtas.\n24 Asin baya an Diyos magtutugot, sa saiyang dakulang kapanoan, na tanganing an mga tawo puwedeng madara pasiring sa pagsosolsol asin marhay na mga gibo, na tangani baya sinda maibabalik pasiring sa grasya nin huli sa grasya, uyon sa saindang mga gibo.\n25 Asin ako nagmamawot na an gabos na mga tawo puwedeng maliligtas. Pero samuyang nabasa na sa kadakulaon asin huring aldaw igwa nin iba na ipagrarayo paluwas, Iyo, siisay baya an irarayo gikan sa presensiya nin Kagurangnan;\n26 Iyo, siisay daw an ipagwawalat sa sarong estado nin daeng katapusan na kasakitan, n mag-uutob sa mga tataramon na nagsasabi: Sinda na nakapaggibo nin marhay magkakaigwa nin daeng katapusang buhay; asin sinda na nakapaggibo nin maraot magkakaigwa nin daeng katapusan na damnasyon. Asin kaya iyo ini. Amen.\n# posted by Unknown @ 4/22/2006 07:56:00 PM


Italian national, 2ng iba iba pa, gadan sa aksidente - BICOL STANDARD | Bicol News\nHome Albay News Italian national, 2ng iba iba pa, gadan sa aksidente\nItalian national, 2ng iba iba pa, gadan sa aksidente\nSarong Italian National asin duwang iba pa an nagadan sa barangaan nin mga awto sa Maharlika Highway sa barangay Busay, Daraga Albay kan sarong aldaw, sabi sa report kan pulis.\nAn mga binawian nin buhay iyo sinda Carol Lopez, 43 anyos, may agom asin residente kan barangay Bonoy sa Legazpi City asin sarong may pangaran Juvan, na pahenante sa truck, hale sa Barangay Putiao, Pilar, Sorsogon.\nAn duwang mga victima, pigdeclarar na mayo nan in buhay kan sinda darahon sa Bicol Regional Training and Teaching Hospital, sa Legazpi City.\nSi Romas Tognolio, 42 anyos, may agom, sarong Italian national nagadan poco mas o menos ala una nin aga, kan Sabado, mantang pig bubulong sa hospital, sabi ni Sr Inspector Malu Calubaquib, an spokesperson kan PNP sa Bicol.\nAn victima nag sufrir nin tama sa saiyang payo asin sa lawas, sabi kan nag asikasong doctor sa victima.\nAfuera sainda, may walo pang ibang personas an nagkarulugadan na dinara sa mga hospital sa Albay.\nSinabi ni Calubaquib na an truck na may plate number na WKC 634 cargado nin baybay asin graba asin pig mamaneho ni Samson Loterte, 56 anyos, binudalan an hurihan na parte kan Izusu passenger utility jeep na pig mamaneho ni Warren Magdasoc, 35 anyos.\nNawaran nin control an PUJ kan ini mabundol kan truck, na nakataltal sa pasiring sa sarong parte kan tinampo, dangan nagka-suagan an sarong kotse, na Muisubishi Montero (WBQ 946) na pig mamaneho ni Tognolio. Pasahero kan awtong ini si Lopez.\nSabi kan mga imbestigador an truck na may cargang baybay asin greaba asin an Izusu jeep nagdadalagan sa Maharlika Highway pasiring sa banwaan kan Daraga mantang an Montero SUC asin an Isuzu trick nagdadalagan na kasabatan ninda pasiring sa banwaan kan Camalig.—BICOLSTANDARD.COM\nItalian national, 2ng iba iba pa, gadan sa aksidente Reviewed by Bicol Standard on Monday, November 30, 2015 Rating: 5


SARONG PAG-GIROMDOMPara ki Josefina S. NuñezIgwang sarong Latino Amerikanong parasurat na nagsabi na an pinakamasakit na kagadanan iyo an enot na banggi. Duwang lado nin karanasan an nahihiling ko digdi: an primerong banggi kan mga binayaan o nagadanan asin panduwa an enot man na banggi kan nagadan duman sa estado o kamugtakan harayo sa harong, harayoon sa kinaban. Kan nakaaging semana, nagadan an sakuyang tiyaon na si Josefina Nuñez o si Auntie Pining. Kaibahan ko an babaying ini sa kadakul na kabtang kann sakuyang buhay. Panduwang ina, enot sa mga katuod ko asin kaiba-iba sa mag okasyon, mapasimbahan man, sa mag cultural events, o minsan ngani sa pagpahayay-aya sa Lolo’s Bar, sa Bichara asin minsan sa CWC. Kayang guyod-guyudon sabi ngani. Pagkatapos kan pirang aldaw na pakikipaglaban (tibaad), dagos nang nautsan an sakuyang Auntie Pining asin sagkod ngonyan dai pa natatapos ining sakuyang enot na banggi. Kulang ngani an espasyong ini tanganing isalaysay an saiyang agi-agi asin naginibohan sa sakuya asin kun paano ko man siya nahiling na mabuhay asin idusay ini sa pagtabang sa kapwa orog na sa mga kapadian asin seminarista, sa mga preso asin sa saiyang mga katuod.Nabisto ki si Auntie kan ako seminarista pa. Puon kaidto, binuksan niya an saiyang harong para sa sakuya asin minsan ngani kan bako na akong seminarista, pinadagos niya pa man ako giraray. Nag-istar ako saiya nin halawig na panahon asin ginibo niya ako sarong sadiri niyang aki. Kaibahan an saiyang tugang na si Auntie Fe, asin an maku-apong si Jackie, nag-istar kami sa laog nin sarong harong asin nagbilog nin pamilya. Ako para sa sainda asin sinda para sa sako. Sa laog kann harong ni Auntie sinurat ko an dakul sa sakuyang mag rawitdawit, sa laog kann harong ni Auntie, nag-adal ako kan sakuyang mag leksyon, nagtsek nin mag test papers, sa laog kan harong ni Auntie, namati ko an orog na pagpadangat kan mga tawong kayang laktawan an dugo, an pagtubod, an kamugtakan sa buhay. Kun an pagiging magurang o agom dai naitao ki Auntie, mas orog niyang pinatalubo an pagiging ina asin mamomoton na tawo sa pag-agi nin pag-ako asin pag-ataman sa dai niya man ngani kaano-ano. An buhay ni Auntie buhay para sa kapwa-tawo. Sabi ninda, igwa daang sarong eksperinya na kaipuhan gibohon an sarong tawo—ini an pagsarig sa sarong istranghero sagkod na an istranghero magin katuod, magin kasaro, magin kadaupalang-palad.Siisay an mahona na sa buhay ko mabibisto ko an arog ni Auntie Pining. Nagin marahay daw siya sa sako ta marahay ako saiya? O marahay lang talaga siyang tawo? Dakul an masabing marahay lang siyang tawo. Sa saiyang kagadanan, may parte sakuyang luhay-luhay man na magagadan, gigiromdomon siya kan gabos kong paggiromdom, sagkod sain, sagkod nuarin. Magigiromdoman ko an saiyang mga istorya kan saiyang pagka-aki, an saiyang mga lakwatsa sa Manila sakay an tren, an saiyang mga nakatrabaho, an saiyang mga istorya tungkol sa mga Amerikanong Heswita asin mga madre kan kolehiyo, an Naga na saiyang nahiling asin pinadangat. Gigiromdomon ko an saiyang debosyon sa Mahal na Ina, an saiyang pagsarig asin pagtubod sa simbahan asin an saiyang karahayan buot. Gigiromdom ko an kalunggay na ugbos niyang ginugulay, an marigoso na sinahugan nin chirizo, an saiyang sopas asin nilabunan na sira, an dai niyang pagkakan nin tilapia, an mga ataman niyang burak, an pagtukdo niya sako nin pagtipig nin gubing, an krismas tree sa harong na pirmi sanang nakatindog, an mga pagiromdom niya sa sakuya na mag-agom n asana kun dai man sana mapadi, an saiyang mga olok, an saiyang mga hapihap kun ako naghehelang, an saiyang matarom na hiling kun sige kong inum pagbabanggi, an gabos sa babaying ini na pinadangat ako na garo sadiri niyang aki. Gigiromdom siya kan gabos kong luha na sagkod ngonyan dai pa aram kun sain matugpa.\nSecond Year hayskul ako kan enot kong mabasa an Florante at Laura ta nasa required readings ini arog kan Noli pag-third year asin man an Fili pag-fourth year. An Ibong Adarna bago ginibo ni Jolina, pigpabasa samuya kan na sa first year ako. Natatandaan ko na dai akong gayong naogma o nakasabot sa pagbasa kan Florante at Laura, nin huli ta dai man ini itinukdo samuya bilang sarong tekstong pampanitikan, kundi bilang istorya kun sain mamakanuod kami nin retorika asin bararila kan Tagalog na dai ko maintindihan kun sa panahon nin Balagtas o sa panahon kan nag-salin kan nasabing edisyon na ginamit mi sa klasrum asin kan panahon na idto. May iba-iba kaming pigbabasasang translations. Siguro mga sampulong Florante at Laura, an iba ngani samuya si komiks edisyon pa. Dai man ini pigriparo o pighiling kan samuyang paratukdo ta ‘baad kaya pareho-pareho naman sana an banghay asin an magiging dalagan kan istorya. Basta dapat dai makakan si Florante kan masisibang leyon asin bako si Laura asin Aladin an magkadagusan. Bako pa man ako mag-abot sa pagbasa ki Balagtas na kaidto ribong kami kun Balagtas o Baltazar, pigtukdo naman siya sa elementarya bilang an Dante kan Filipinas, bilang pinakamaorag na parasurat kan saiyang panahon. Saro sa mga bayani na dai ginadan sa Bagumbayan asin an payo igwang dahon nin laurel asin nasa bintig kaidto na dyes sentabos. Aram ko ini ta digdi ako tinukdoan kan sakuyang ama na mag-adal nin kasaysayan, sa paagi nin pagtuom kan mga tawo sa sintabo. Pamuso si Balagtas sa mga linya na nagpapahayag mapapadapit sa pagkamoot. Sa mas pigtutubodan na pagbasa sa saiyang sinurat, an kahadean kan Albanya ibinaing man sa estado kan Filipinas kan saiyang panahon. Nagin man siyang muhon kan sarong tradisyon nin panulaan sa satuyang nasyon sa paagi kan pagsurat asin pagbasa kan mga rawitdawit na ini. Sa ngonyan kadaklan satuya nasa panahon pa man giraray ni Balagtas kun hinihiling an dapat na pagsurat asin pagbasa nin rawitdawit. May sadiri ining kumpas asin pagtaram kan mga linya na bako naman arog kaiyan an pagtaram niyato. Sa sarong libro ni Virgilio Almario pigtukar niya an istorya asin kaibahan kan Balagtasismo asin Modernismo sa panulaan kan Filipinas. Mantang nagtutubod akong dai ta kaipuhan na lingawan si Balagtas, siring na dai man kaipuhan lingawan si Dante minsan an kadaklan satuya dai naman nagtutubod sa kamurawayan o gagamban, langit, impyerno o purgatoryo, kaipuhan na itukdo sa mas bago asin mas ‘malikhain’ na paagi si Balagtas. Kaipuhan na siya balukaton sa kasaysayan na ginibo na sana siyang malipot na imahe nin mga parasurat rawitdawit. Sinasabi na kita daa sarong nasyon nin mga pararawitdawit, mas dakul kitang poets kisa sa nobelista o parasurat-osipon. Siguro nin huli ta halipot sana an rawitdawit, alagad nin huli sa kahaliputan na ini man gayod, halipot man buhay asin interes na itinatao niyato sa pagsurat nin rawitdawit, sa pag-adal kaini asin sa kun paano kaini tinatawan nin kapahayagan an satuyang mga buhay. Nagsusurat kita alagad dai kita nagbabasa, sarado kita sa tradisyon asin rawitdawit kan ibang nasyon o kan ibang rehiyon. Dai nababakal na gayo an mga libro kan mga rawitdawit kun baga man hahagadon sana ini. Maray pa an baduya saka fishball pigbabakal. Alagad, dai magagadan an tradisyon nin pagrarawitdawit dawa pa ini malugi sa merkado, dawa pa lingawan na ini kan banwaan asin mabua o magpakaburat na sana an mga makata. Ibabalik giraray kita sa panahon kan mga berso, sa panahon na kakaipuhan ta an tataramon asin kun paano niyato ipapahayag an mga yaon sa satuyang buot asin isip bilang mga tawo sa kinaban. Siring ki Balagtas na sa panahon na dominante an Kastila asin an Latin bilang mga pinakapoderosong tataramon, pinili niyang magsurat sa tataramon kan mga sinakop, kan saiyang tataramon na Tagalog. Kun kaya sa bagay na ini, importanteng muhon si Balagtas sa kasaysayan kan panitikan sa banwaan na ini, kaipuhan na siya giraray na pag-adalan asin basahon. Sarong magayon na proyekto iyo na matawan siya nin tultol na dakitaramon (translations) minsan sa anuman na Bikol asin mabalukat sa parehong kasaysayan na pigtutukdo siya bilang sarong anino, bilang harayoon na bitoon na pinapagal kita sa pagtingag. An bulan nin Abril, Bulan ni Balagtas sa Filipinas asin ini man Bulan kan mga Para-rawitdawit. Dai ining gayong pigtatawan pa nin rarom asin kolor. Sa Bulacan asin sa Manila, igwang mga selebrasyon sa pagiromdom ki Balagtas, siring man sa iba pang parte kan kinaban, na piggigiromdom an Abril bilang Month of Poetry and Poets, ini man an bulan na namundag san Ingleserong si Shakespeare na siring ki Balagtas nagsurat sa Ingles sa panahon na an dominante iyo an tataramon kan Iglesya. Sa mga pararawitdawit, mga parabinwit nin berso, sa mga biko-bikong salog kan satuyang rehiyon, yaon an sakuyang pagtagay asin pakidumamay.


Home / Albay / Bicol / Bicol News / News / Big time shabu dealers sa PIODURAN, dakop\nBig time shabu dealers sa PIODURAN, dakop\nBicol Standard Saturday, April 29, 2017 Albay, Bicol, Bicol News, News\nPIODURAN, Albay 4/29/17 (BICOL STANDARD) — Tulong magturogang na may apelyedong Del Mundo an inarestar kan mga tawohan kan Philippine Drug Enforcement Agency PDEA), Provincial Public Safety Company asin kan Albay Police Provincial Office sa ginibong operasyon sa Barangay 3 digdi.\nAn tulo, nabisto sa pangaran na iyo sinda Benny del Mundo, na sarong barangay kagawad, 39, Philip del Mundo, 33 asin Rommel del Mundo, 37 anyos.\nAn matuang del Mundo, na opisyal kan barangay consideradong high value target kan mga awtoridad.\nSarabay sindang pinosasan pakatapos na servehan nin search warrant na firmado si Judge Edwin Ma-alat kan Branch 14 kan Regional Trial Court (RTC) sa Ligao City.\nMaatubang sindang kasong pagbalga kan RA 9165, o an inaapod na Comprehensive Dangerous Drugs Act of 2002.\nKan iserve an search warrant sa saindang residencia nakakua an mga awtoridad nin 6 na selyado pang mga pakete nin shabu, tulong bukas nang pakete na may laog man nin droga, asin mga paraphernalia sa pag gamit nin shabu.\nSabi sa report, nakua kan mga pulis hale ki Philip del Mundo an 16 na selyado pang pakete asin saro na bukas, na an laog pigtutubodan na shabu. An iba pang nakua saiya iyo an mga drug paraphernalia asin mga piniripit na pinaalang na dahon nin marijuana.\nMay nakua man nin 9 na paketeng shabu hale ki Rommel del Mundo asin mga drug paraphernalia.\nBase sa record kan PDEA, si Philip iyo an ika 7 sa Provincial Drugs Watchlist.\nSaro na ini sa mga darakulang accomplisimiento kan pulis digdi.\nAn magturugang na del Mundo anas nasa laog kan carcel ngonian.\nBig time shabu dealers sa PIODURAN, dakop Reviewed by Bicol Standard on Saturday, April 29, 2017 Rating: 5\n"Ambo," naghihiro pasiring sa Bicol\nNAGA CITY (Bicol Standard) -- Nasa Signal Number 1 na an Sorsogon, Ticao Island, Catanduanes, asin timog na parte kan Albay (Oas, Tabaco, Li...


Home / Manila / News / STL, front kan jueteng – PCSO Dir Sandra Cam\nSTL, front kan jueteng – PCSO Dir Sandra Cam\nBicol Standard Newspaper Sunday, December 17, 2017 Manila, News\nMANILA—Dai pa ngani nag iinit an lubot ni Sandra Cam, an dating whistle blower sa sugal na jueteng, nagpaputok na naman siya nin bareta na nagsasabing na 70 kan 84ng Small Town Lottery (STL) outlets sa bilog na nasyon an ginagamit sanang printera kan mga gambling lords sa saindang operasyon sa jueteng.\nSi Cam, na minatukaw pa sanang miembro kan Board of Directors kan Philippine Sweepstakes Office (PCSO) nagsabi na pig uusar sana kan gambling lords an an Small Town Lottery tanganing makaoperar sinda nin mga bookies, para makdakul na ganancia.\nSolamente 14 sana kan 84ng lisenciadong STL operators an pwedeng toltol asin legal an operasyon.\nNangingiriil an bagong director kan PCSO na bako sanang nagbwelta an illegal na operasyon kan jueteng orog na sa mga provincial na dating popular an sugal.\nMas tinawan nin doon ni Cam na gusto niyang confirmaron kun tama an binabayadan nindang buwis asin an itinataong kaherasan kan mga gobierno local, sa lambang banwaan asin provincial na nag-eexistir an sinambit na sugal na awtorisado kan gobierno.\n“Ginagamit kan mga drug lords an fictitious na mga pangaran asin corporasyon para makakua nin frankisa kan STL, pero iyo man guiraray ini si mga dating imbuelto sa jueteng”, pig doonan kan director.\nMayong pag alangan na sinambit ni Cam an pangaran ni Bong Pineda na saro sa nakakua kan 16 kan 18ng frankisa na mag negosyo kan STL.\nNagsahot man si Cam na may mga tawo sa PCSO na pwedeng nag tatao nin protection ki Pineda.\nAn ibang mga pangaran na nasambit ni Cam na sinasahotan na dating gambling lords iyo sinda Ellie Cabayo kan Quezon, Don Ramon Preza, na alkalde ngonian kan Tiaong, Quezon asin Cesar Reyes kan Batangas.\nKasabay kan mga nasambit na pahayag, sinabi pa ni Cam na preparado siyang ibulgar sa public an mga evidencia na mapatunay kan saiyang mga declarasyon sa media.\nMakusog an operasyon kan jueteng sa mga provincia kan Bulacan, Pampanga, Nueva Ecija, Pangasinan asin sa Bicol.\nSTL, front kan jueteng – PCSO Dir Sandra Cam Reviewed by Bicol Standard Newspaper on Sunday, December 17, 2017 Rating: 5


Binendisyonan nin Igo Huli sa Pagpapadanay kan Espiritu nin Pagmimisyonero\nAn Torrengbantayan—Pag-aadalan na Edisyon | Enero 1, 2004\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Venda Vietnamese\nISINAYSAY NI TOM COOKE\nBiglang nawara an katrangkilohan nin hapon huli sa mga putok nin badil. Huminaging an mga bala sa mga kahoy sa samong hardin. Ano an nangyayari? Dai nahaloy naaraman mi na nagkaigwa nin kudeta asin na an Uganda sakop na ngonyan kan pamamahala ni Heneral Idi Amin. Nangyari ini kan 1971.\nTAANO ta buminalyo kami kan sakong agom na si Ann hale sa matoninong sa pankagabsan na Inglaterra pasiring sa daing kasegurohan asin puedeng magin peligrosong lugar na ini sa Aprika? Seguro huli ta medyo may pagkaabenturoso ako, alagad sa pangenot an halimbawa nin maigot na paglilingkod sa Kahadean kan sakong mga magurang iyo an nagdagka sa sako kan espiritu nin pagmimisyonero.\nNagigirumdoman ko an mainit na aldaw sa Agosto kan 1946 kan primerong makaatubang kan sakong mga magurang an mga Saksi ni Jehova. Nakatindog sinda sa may pinto sa delantera asin nakipag-olay sa duwang bisita sa laog nin garo awad-awad na oras. An mga bisitang ini, si Fraser Bradbury asin Mamie Shreve, nagbalik nin dakol na beses, asin durante kan suminunod na mga bulan, bigla asin risang marhay na nagbago an buhay kan samong pamilya.\nAn Halimbawa nin Kosog nin Boot kan Sakong mga Magurang\nAn sakong mga magurang napalabot sa dakol na aktibidad sa komunidad. Halimbawa, sa laog nin halipot na panahon bago sinda nagpoon na mag-adal sa Biblia, napapaskilan nin mga retrato ni Winston Churchill an samong harong. Durante kan nasyonal na mga eleksion pagkatapos kan guerra, an samong harong ginamit na lokal na tiriponan kan Komite kan Partido Konserbatibo. An pamilya mi may kamidbid man na mga prominenteng tawo sa iglesia asin sa komunidad. Minsan ngani nuebe anyos pa sana ako kaidto, narisa ko an pagkabigla kan samong mga paryente kan maaraman ninda na kami magigin nang mga Saksi ni Jehova.\nAn bilog na kalag asin daing takot na halimbawa kan mga Saksi na nakaasosyar niamo nakamotibar sa sakong mga magurang na magin aktibo sa paghuhulit. Dai nahaloy nagpapahayag na an sakong ama sa luwas na naggagamit nin amplifier sa may mayor na pamakalan kan Spondon, an samong ineerokan na baryo, mantang kaming mga aki nagtitindog sa mga lugar na heling-heling mantang kapot-kapot na ipinaheheling An Torrengbantayan asin Awake! Inaadmitir ko na pagrinaranihan ako kaidto kan mga aking kaeskuela ko, gusto ko na logod mawara na sana ako sa pagheling.\nAn halimbawa kan sakong mga magurang nakaenkaminar sa sakong matuang tugang na babae, si Daphne, na pumoon sa pagpapayunir. Kan 1955, nag-atender sia sa Paadalan sa Biblia kan Watchtower sa Gilead asin idinestino bilang misyonera sa Hapon. * Minsan siring, an nguhod kong tugang na babae, si Zoe, nagpondo sa paglilingkod ki Jehova.\nMientras tanto, tinapos ko an sakong pag-eskuela paagi sa pag-adal nin pagdrowing nin mga ilustrasyon asin teknika sa paggibo nin ilustrasyon. Kan mga aldaw na idto, sarong importanteng isyu sa tahaw kan sakong mga kaeskuela an obligatoryong militar na serbisyo sa nasyon. Kan sabihon ko sa sainda na habo kong magsoldados huli sa konsensia, paghona ninda nagsusuba ako. An isyung ini nagtao sako nin oportunidad na magkaigwa nin dakol na pakikipag-olay manongod sa Biblia sa nagkapira sa mga estudyante. Dai nahaloy, sinentensiahan ako na mabilanggo nin 12 bulan huli sa pagsayumang magsoldados. An saro sa mga estudyante sa kolehio nin teknika na nagpaheling nin interes sa mensahe kan Biblia kan huri iyo an naagom ko. Alagad si Ann an masaysay saindo kun paano nia nanodan an katotoohan.\nAn Primerong Pakanupar ni Ann sa Katotoohan\n“Bakong relihioso an sakong pamilya, asin dai ako nabautismohan sa ano man na relihion. Alagad interesado ako sa tema manongod sa relihion asin minaiba sa arin man na simbahan na inaatenderan kan sakong mga katood. Napukaw an sakong interes sa Biblia kan madangog ko nin dai tinutuyo an sarong buhay na pakikipag-olay ni Tom asin nin saro pang Saksi sa ibang mga estudyante kan kolehio. Kan si Tom asin an saro pang Saksi ibinilanggo huli sa pagsayumang magsoldados, nabigla ako.\n“Ipinagpadagos ko an pakipagsuratan ki Tom mantang nasa bilanggoan sia, asin ruminarom an interes ko sa Biblia. Kan ako bumalyo sa Londres tanganing ipadagos an sakong sekular na pag-adal, nag-oyon ako na mag-adal kami sa Biblia ni Muriel Albrecht. Si Muriel naglingkod bilang misyonera sa Estonia, asin sindang mag-ina nagin dakulang gikanan nin pagparigon sa boot para sa sako. Pakalihis nin pirang semana, nag-aatender na ako sa mga pagtiripon asin nagtitindog sa luwas kan Victoria Station na nag-aalok kan An Torrengbantayan asin Awake!\n“Nag-atender ako sa Kongregasyon nin Southwark sa timog na Londres. Binibilog iyan nin espirituwal na mga tugang na lalaki asin babae na laen-laen an nasyonalidad, na an dakol sa sainda tikapong marhay sa materyal. Minsan ngani ako estranghero, ibinilang ninda ako na garo kapamilya ninda. An pagkamoot sa kongregasyon na iyan an talagang nakakombensir sa sako na iyo ini an katotoohan, asin nabautismohan ako kan 1960.”\nMagkaparehong Pasohan—Magkalaen na mga Kamugtakan\nNagpakasal kami ni Ann kan huring kabtang kan 1960, asin pasohan mi kaidto na maglingkod bilang mga misyonero. Alagad naliwat an samong mga kamugtakan kan maaraman mi na magkakaaki kami. Pagkamundag kan aki ming si Sara, mawot mi pa man giraray ni Ann na maglingkod sa sarong nasyon na mas dakula an pangangaipo nin mga parahayag kan Kahadean. Nag-aplay ako para sa trabaho sa nagkapirang nasyon, asin sa kahurihurihi, kan Mayo 1966, may surat na nag-abot hale sa Ministri sa Edukasyon sa Uganda na kinokompirmar an pagtao sako nin trabaho. Pero sa panahon na ini, ibinabados ni Ann an ikaduwa ming aki. Pinagdudahan nin nagkapira kun baga madonong nganing isipon niamo na bumalyo. Kinonsulta mi an samong doktor, na nagsabi: “Kun kamo mahale, dapat na mag-eroplano na kamo bago magpitong bulan sa pagbabados an saimong agom.” Kaya nagbiahe tolos kami pa-Uganda. Bilang resulta, dai na naheling kan samong mga magurang an ikaduwa ming aki, si Rachel, sagkod na sia dos anyos na. Ngonyan na kami lolo asin lola na, lubos niamong nasasabotan an espiritu nin pagsakripisyo kan samong namomotan na mga magurang.\nAn pagdatong mi sa Uganda kan 1966 pareho nakarerepresko asin nakakahadit. Paglusad mi sa eroplano, nagulat tolos kami sa mga kolor sa palibot. Maliwanagon an mga iyan. An enot ming harong harani sa sadit na banwaan nin Iganga, na 50 kilometros hale sa Jinja, sarong banwaan na nasa may burabod kan Salog nin Nilo. An pinakaharaning mga Saksi sa samong harong sarong napapasuway na grupo sa Jinja. An mga misyonerong si Gilbert saka Joan Walters asin Stephen saka Barbara Hardy an nangangataman kaidto sa grupo. Nag-aplay ako para sa pagbalyo nin trabaho sa Jinja tanganing mas makatabang kami sa grupong ini. Dai nahaloy pagkamundag ni Rachel, nagbalyo kami sa Jinja. Naeksperyensiahan mi duman an kagayagayahan na maglingkod kaiba kan sadit na grupo nin fiel na mga Saksi sagkod na iyan nagin an ikaduwang kongregasyon sa Uganda.\nPaglilingkod Bilang Sarong Pamilya sa Ibang Nasyon\nPareho kami ni Ann nagsasaboot na mayo nang mas marahay pa kisa napili niamong palibot na para sa pagpatalubo kan samong pamilya. Naeksperyensiahan niamo an kaogmahan na makaibahan sa gibohon an mga misyonero hale sa manlaenlaen na nasyon asin na makatabang sa bagong kongregasyon na magtalubo. Ikinawili mi na makaibanan an samong mga tugang na lalaki asin babae na taga Uganda, na parateng nagbibisita sa samong harong. Si Stanley asin Esinala Makumba espesyalmenteng nakaparirigon sa boot niamo.\nAlagad bako sanang mga tugang an bisita mi, mantang napapalibotan kami nin makangangalas na mga hayop na layas na laen-laen an klase. May mga hipopotamo na minahawas sa Salog nin Nilo kun banggi asin minarani sa samong harong. Buhay na buhay sa sakong memorya kan may sawa na anom na metro an laba sa samong hardin. Kun minsan, tinutuyo mi an mga hayop na layas paagi sa pamamasyar sa mga parkeng protehido para sa mga hayop na layas, na dian buelong naglalagawlagaw an mga leon asin iba pang layas na hayop.\nSa ministeryo, nananalian samo an lokal na mga tawo, na dai pa nakaheling nin karukaruwahe sa aki. Mantang naghaharongharong kami, sa parate may mga aking sadang na nagsusurunod sa samo. An mga tawo may paggalang na pinagmamasdan kami dangan dinuduotan an maputing omboy. Nakaoogmang marhay an pagpapatotoo huli ta an mga tawo magalang na marhay. Sa paghona mi gabos makakalaog sa katotoohan, huli ta pasilon sanang makapoon nin mga pag-adal sa Biblia. Minsan siring, dakol an nasakitan na talikdan an mga tradisyon na bakong sono sa Kasuratan. Pero dakol an nag-ako kan halangkaw na mga pamantayan sa moral kan Biblia, asin duminakula an kongregasyon. An kaenot-enote niamong pansirkitong asamblea sa Jinja kan 1968 sarong makahulogan na pangyayari. An bautismo sa Salog nin Nilo kan nagkapira sa mga inadalan mi sa Biblia sarong pinakamamahal na rekuerdo. Alagad madali na kaidtong mawara an samong katoninongan.\nAn Pagprohibir—Sarong Pagbalo sa Pagtubod Asin Pagigin Mapamaagi\nKan 1971, inagaw ni Idi Amin an kapangyarihan. Nagkaigwa nin dai makontrol na karibarawan sa Jinja, asin kan oras na kami nag-iinom-inom nin tsa sa samong hardin na nangyari an eksenang nasambitan sa kapinonan. Durante kan suminunod na duwang taon, pinahale an dakol na taga Asia. An kadaklan na taga ibang nasyon nagdesisyon na humale, asin grabe an nagin epekto kaini sa mga eskuelahan asin ospital saka klinika. Dangan ilinuwas an malinaw asin maringis na paisi na pagprohibir sa Mga Saksi ni Jehova. Huli sa pagmalasakit sa samong kaligtasan, ibinalyo kami kan Departamento sa Edukasyon sa kabiserang siudad, an Kampala. Kapakipakinabang sa duwang paagi an pagbalyong ini. Dai kami midbid na marhay sa Kampala asin kun siring may orog kaming katalingkasan na humiro. Dakol man an dapat gibohon sa kongregasyon asin sa ministeryo sa langtad.\nSi Brian asin Marion Wallace asin an duwa nindang aki kapareho mi man an kamugtakan, asin nagdesisyon man sindang magdanay sa Uganda. Inaapresyar niamong marhay an pakikiiba sa sainda mantang magkaibanan kaming naglilingkod kaidto sa Kongregasyon nin Kampala durante kan depisil na panahon na idto. An mga pagkasaysay na nabasa niamo manongod sa satong mga tugang na naglilingkod mantang may pagprohibir sa ibang mga nasyon espesyalmenteng nakaparigon ngonyan sa samong boot. Nagtitiripon kami sa saradit na grupo, asin sarong beses kada bulan, naggigibo kami nin mas darakulang pagtiripon sa Entebbe Botanical Gardens, na sagin ngaya sarong parti an okasyon. Nagustohan ini kan samong mga aking babae.\nKaipuhan ming magmaan na marhay manongod sa paagi nin pakikikabtang niamo sa paghuhulit. Magigin risang-risa kun an mga puti masongko sa mga harong nin mga taga Uganda. Kaya an mga tindahan, apartment, asin nagkapirang kampus an nagin teritoryo niamo. An sarong paagi na ginamit ko sa mga tindahan iyo an paghapot kun igwa sinda nin sarong tinda na aram kong mayo na, siring kan asukar o bagas. Kun an paratinda magpaheling nin kamondoan huli sa nangyayari sa nasyon, ipinaaabot ko an mensahe kan Kahadean. Nagin epektibo an pamamaaging ini. Kun minsan, bako sanang madadalaw liwat an nakukua ko sa tindahan kundi kadikit man na suplay nin bihira nang makuang paninda.\nMientras tanto, may biglang nangyayaring mga kadahasan sa palibot mi. Huli sa orog pang pagkaraot kan relasyon kan Uganda asin kan Britania, dai ipinadagos kan mga autoridad an sakong kontrata. Kaya kan 1974, pakalihis nin walong taon sa Uganda, kami na man an may kamondoan na nagpaaram sa samong mga tugang. Pero, dai nawara an samong espiritu nin pagmimisyonero.\nPagbalyo sa New Guinea\nKan Enero 1975, inaprobetsaran mi an oportunidad na maglingkod sa Papua New Guinea. Kaya nagpoon an walong taon nin nakagagayagayang paglilingkod sa rehion na ini sa Pasipiko. An samong buhay kaiba an mga tugang asin sa ministeryo makahulogan asin nakakokontento.\nNagigirumdoman kan samong pamilya an pag-istar mi sa Papua New Guinea bilang panahon nin mga drama—an boot sabihon mga drama sa Biblia. Taon-taon, nagtatabang kami sa pag-andam nin mga drama para sa pandistritong kombension, asin abaang ogma kaiyan! Ikinaogma mi an pakikiiba sa dakol na pamilya na espirituwal an kaisipan, asin nagkaigwa ini nin positibong impluwensia sa samong mga aking babae. An pinakamatua ming aki, si Sara, naagom nin sarong espesyal payunir, si Ray Smith, asin magkaiba sindang naglingkod bilang espesyal payunir harani sa linderos kan Irian Jaya (ngonyan Papua, sarong probinsia sa Indonesia). An saindang harong kubo na gibo sa gugon duman sa baryo, asin sinabi ni Sara na an panahon na ginamit nia sa asignasyon na iyan marahayon na pagsasanay para sa saiya.\nPakikibagay sa Nagbabagong mga Kamugtakan\nKaipuhan na ngonyan kan sakong mga magurang an dagdag na pangangataman. Imbes na kami an pabalikon sa Inglaterra, nagtogot an sakong mga magurang na iyong magpasiring samo tanganing mag-istar sa samuya, asin kami gabos nagbalyo sa Australia kan 1983. Nag-istar man sinda nin halipot na panahon sa sakong tugang na babae na si Daphne, na nasa Hapon pa kaidto. Pagkagadan kan sakong mga magurang, nagdesisyon kami ni Ann na maglingkod bilang regular payunir, asin nagbunga ini nin pribilehio na medyo masakit para sa sako.\nNapoon pa sana kami sa pagpapayunir kan imbitaran kami na maglingkod sa gibohon sa sirkito. Poon kan panahon na ako aki pa, minansay ko an dalaw kan paraataman sa sirkito bilang espesyal na okasyon. Ngonyan saro na akong paraataman sa sirkito. Iyan an pinakamasakit na asignasyon na naeksperyensiahan niamo sagkod kan panahon na idto sa samong buhay, alagad pirme kaming tinatabangan ni Jehova sa mga paagi na dai mi pa naeksperyensiahan kaidto.\nDurante kan pagbisita sa sona ni Tugang na Theodore Jaracz sa Australia kan 1990, hinapot mi sia kun sa heling nia gurangon na kami para sa paglilingkod nin bilog na panahon sa ibang nasyon. Sinabi nia: “Ano gusto nindo sa Islas Salomon?” Kaya sa katapustapusi, kan kami ni Ann parehong labi nang 50 anyos, nagbiahe kami pasiring sa magigin enot na niamong opisyal na destino sa pagmimisyonero.\nPaglilingkod sa “Maogmang mga Isla”\nAn Islas Salomon midbid bilang an Maogmang mga Isla, asin nagin maogma nanggad na panahon an paglilingkod mi digdi sa nakaaging dekada. Enot niamong naeksperyensiahan ni Ann an kabootan kan mga tugang na lalaki asin babae sa Islas Salomon kan ako maglingkod bilang paraataman sa distrito. An pagkamapag-istimar na ipinaheling sa samo nakatudok sa samong puso, asin an gabos nagin mapagsabot na gayo sa sakong mga paghihingoa na ipaliwanag an mga bagay-bagay sa mga tataramon na sa paghona ko puede na sa Solomon Islands Pidgin—sarong lenguahe na saro sa may pinakadikit na bokabularyo sa kinaban.\nDai nahaloy pagdatong mi sa Islas Salomon, naghingoa an mga nagkokontra na olangon an paggamit kan samong Assembly Hall. Idinemanda kan iglesia Anglicano an Mga Saksi ni Jehova, na naghihingako na an sarong kabtang kan samong bagong Assembly Hall sa Honiara inokupar an saindang daga. Sinurog kan gobyerno an saindang paghingako, kaya inapelar mi an desisyon sa Korte Suprema. An kaaabtan kan apelasyon madeterminar kun baga gagabaon mi an samong bagong Assembly Hall na may kapasidad na 1,200.\nAn kaso nasa korte sa laog nin sarong bilog na semana. Nag-eksibir nin labi-labing kompiansa an kalaban na abogado kan iinatubang an demanda tumang sa samo. Dangan, saro-sarong ginagamit an mas mapuersang mga argumento, an samong abogado, si Tugang na Warren Cathcart na taga Nueva Zelandia, ibinuyagyag an kabikoan asin ginibong imbalido an lambang kabtang kan demanda kan kalaban. Kan Biernes, mahiwas nang nakalakop an bareta manongod sa interesanteng pangyayari sa korte, asin an korte pano nin mga dignitaryo kan iglesia, mga opisyal nin gobyerno, asin kan satong Kristianong mga tugang. Nagigirumdoman ko an pagkasala sa opisyal na notisya kan iskedyul sa korte. Mababasa dian: “Gobyerno kan Islas Salomon Asin an Iglesia kan Melanesia Tumang ki Jehova.” Ginana mi an kaso.\nMinsan siring, an limitadong katrangkilohan sa Maogmang mga Isla dai nagdanay. Sa giraray, namugtak kami ni Ann sa tahaw nin grabeng kariribokan asin kadahasan nin kudeta nin militar. An etnikong pagriribal nagbunga nin guerra sibil. Kan Hunyo 5, 2000, buminagsak an gobyerno asin an kabisera nasakop kan armadong mga militante. Sa laog nin nagkapirang semana an samong Assembly Hall nagin sentro nin mga tawong nawaran nin istaran. Nagngalas an mga autoridad na an samong Kristianong mga tugang gikan sa magkalaban na grupo etniko namumuhay bilang sarong toninong na pamilya sa laog kan Assembly Hall. Kanigoan karahay na patotoo ini!\nIginagalang dawa kan mga militante an neutralidad kan Mga Saksi ni Jehova. Pinangyari kaini na makombensir mi an saro sa mga komander na togotan na palargahon an sarong trak na kargado nin mga literatura asin iba pang suplay pasiring sa sarong sadit na grupo nin mga tugang na napasuway sa teritoryo kan kalaban na hukbo. Kan manompongan mi an mga pamilya na napasuway sa samo sa laog nin nagkapirang bulan, gabos kami napaluha.\nDakol na Dahelan na Magpasalamat\nSa pagpensar sa samong buhay sa paglilingkod ki Jehova, kadakol kaming dahelan na magpasalamat. Bilang mga magurang, nakamtan mi an kagayagayahan na maheling na pareho an samong duwang aking babae asin an saindang agom, si Ray asin John, na nagpapadagos sa fiel na paglilingkod ki Jehova. Sinda nagin tunay na suporta mi sa samong destino sa pagmimisyonero.\nSa nakaaging 12 taon, nagkapribilehio kami ni Ann na maglingkod sa sangang opisina kan Islas Salomon, asin durante kan panahon na iyan, naheling niamo na nadoble an kabilangan kan mga parabalangibog kan Kahadean sa Islas Salomon, na nakaabot nin labing 1,800. Kasuarin pa sana, inako ko an dagdag na pribilehio na makaatender sa Paadalan Para sa mga Miembro nin Komite kan Sanga sa Patterson, Nueva York. Totoo nanggad, nakamtan niamo an nakakokontentong buhay na may kaibang dakol na bendisyon huli sa pagpapadanay kan espiritu nin pagmimisyonero.\n^ par. 10 Helingon an artikulong “We Did Not Procrastinate” sa Enero 15, 1977 The Watchtower.\nSa kasal mi, 1960\nSa Uganda, si Stanley asin Esinala Makumba nagin gikanan nin pagparigon sa boot para sa samong pamilya\nSi Sara na naglalakaw pasiring sa kubo kan saindang kataed\nNagdrowing ako tanganing makatabang sa sako na tokdoan an mga taga Islas Salomon\nPakipagtipon sa napapasuway na kongregasyon sa Islas Salomon\nAn samong pamilya ngonyan\nI-share I-share Binendisyonan nin Igo Huli sa Pagpapadanay kan Espiritu nin Pagmimisyonero\nIbang Klase Na an Guerra\nAn Katapusan nin Guerra\nAn Gabos Magpahayag kan Kamurawayan ni Jehova\n“An Saindang Tingog Nakalakop sa Bilog na Daga”\nTampok na mga Kabtang sa Libro nin Genesis—I\nText Mga opsiyon sa pag-download AN TORRENGBANTAYAN—PAG-AADALAN NA EDISYON Enero 1, 2004\nI-share I-share AN TORRENGBANTAYAN—PAG-AADALAN NA EDISYON Enero 1, 2004\nAN TORRENGBANTAYAN—PAG-AADALAN NA EDISYON Enero 1, 2004


Denominasyon - Wikipedia\nMayor na mga denominasyon asin mga relihiyon nin mundo\nAn relihiyosong denominasyon sarong kagrupo sa laog nin sarong relihiyon na pinapadalagan sa irarom nin sarong komon na pangaran, tradisyon, asin kabistohan. An termino minaladawan nin kadakol na mga Kristiyanong denominasyon (halimbawa, Pansirangang Ortodoksiya, Anglikanismo, asin kadakol klase nin Protestantismo or Restorasyonismo. An termino man naglaladawan kan apat na sanga nin Hudaismo (Ortodoksiya, Conserbatibo, Reporma asin Rekonstraksiyonista), asin naglaladawan nin duwang pinakapunong sanga nin Islam (Sunni asin Shia). Sa Hinduismo, an mayor na diyos o pilosopikong paniniwala minabisto nin sarong denominasyon, na tipikal man na may distinktong kultural asin relihiyosong mga kaugalian. An mayor na mga denominasyon minabale sa Shaibismo, Shaktismo, Vaishnabismo, Smartismo asin Halumatha.\nPormasyon nin mga denominasyon[liwaton | liwaton an gikanan]\nAn mga denominasyon minsan minaporma sa luhay-luhay sa paglipas nin panahon sa kadakol na mga rason. Nin huli sa historikal na mga aksidente kan heograpiya, kultura asin impluwensiya sa tahaw kan iba-ibang mga grupo, an mga miyembro nin sarong relihiyon luhay-luhay na nagpopoon na nagkakaigwa nin pagkakaiba kan saindang mga pananaw. Sa paglipas nin panahon an mga miyembro nin sarong relihiyon puwedeng makanagbo na sinda nag-aasenso na may signipikanteng pakakaiba nin mga pananaw sa teolohiya, pilosopiya, [relihiyosong pluralismo]], etika asin relihiyosong mga kaugalian asin mga ritwal. Kasunod kaiyan, an manlaen-laen na mga denominasyon puwedeng mangyaring minaporma. Sa ibang kaso, an mga denominasyon minaporma sa mabilisong paagi, resulta gikan sa sarong pagbanga o kabarangaan nin sarong eksistidong denominasyon, o kun an mga katawohan minahiras nin sarong eksperiyensiya sa espirituwal na kamuklatan o espirituwal na kapagmatahan, asin nagpili na magporma nin sarong bagong denominasyon base kaiyang bagong eksperiyensiya o pagkasabot.\nAn halimbawa sa laog nin Kristiyanidad iyo an Mennonita asin an Simbahan nin mga Katugangan na mga denominasyon. An parehong denominasyon nagkapareho sa saindang mga paniniwala, alagad sinda uniko nin huli ta an saindang mga tradisyon pinag-impluwensiyahan nin magkaibang mga pundador (Menno Simons asin Alexander Mack sa pasurunod). An saindang pagkakabanga yaon sa administratibo, asin igwa nin kadakolon na komunikasyon asin interaksyon sa tahaw ninda. Magpoon sa pagkatugdas kaini, an Mennonitang denominasyon nagkabaranga sa bilang nin saraditon na mga Mennonitang denominasyon, nin huli sa heograpiya, sosyal asin teolohikal na mga pagkakaiba. Sarong pang halimbawa iyo an Lutheran na Simbahan. Kan si Martin Luther nagprotesta sa mga kaugalian nin Katoliko, siya asin an saiyang mga parasunod pinagpersiger kan Romano Katolikong Simbahan bilang mga heretiko. Iyo ini an nagtulak sa pormasyon kan alternatibong mga komunidad nin kaugalian na nagin bantog bilang “Lutheran” o “Protestante”. Sa paglipas nin panahon, an kadakol na mga simbahan na minakonsidera kan saindang mga sadire na mga Lutheran nagpapabisto sa lambang saro asin sa paagi nin kadakolon mga kahulugan kan “Lutheran” na mga kaugalian (limang solas, pagkasaserdote kan gabos na mga paratubod) an mga konglomerasyon kan mga simbahan nagporma nin konkretong mga denominasyon na nakabase sa sarong komon na eskuwelahan nin kaisipan na may relasyon kaining mga kaugalian. Maski ngonyan, igwa nin mga mayor na ideyolohikal na mga pagkakaiba sa tahaw kan manlaen-laen na mga denominasyon kan Lutheran, maski na ngani na nagkaigwa na nin signipikanteng kalabawan sa kan saindang mga paniniwala.\nEskuwelahan nin Buddhismo\nSitsismo (sarong pagkakabanga nin sarong grupo sa kadakol pang ibang grupo)\nPinaghugot gikan sa "https://bcl.wikipedia.org/w/index.php?title=Denominasyon&oldid=61773"\nHuring pigliwat an pahinang ini kan 21 Hulyo 2010, alas 09:45.


Home / Bicol / Bicol News / News / Sorsogon / Pulis kan Irosin, binadil sa payo, gadan\nPulis kan Irosin, binadil sa payo, gadan\nBicol Standard Newspaper Friday, September 21, 2018 Bicol, Bicol News, News, Sorsogon\nLEGAZPI CITY (Bicol Standard) -- Nagpahayag nin makusog na pag kondinar an mga miembros kan Philippine National Police (PNP) sa Sorsogon sa patraydor na pag gadan ki PO1 Michael Villalobos, na binadil na mayo nin laban kan duwang mga dai bistadong suspechado.\nAn incidente nangyari sa Brgy. San Pedro, Irosin, Sorsogon.\nAn enot na sinahotan kan mga awtoridad na responsable sa krimen iyo an mga miembros kan rebeldeng New People's Army (NPA) na aktibong nag ooperar sa banwaan na nasambit.\nSabi kan pulis, sinda mismo ngalas kun nata ginadan si Villalobos na an solamenteng trabaho iyo an mag mantinir kan paz orden sa lugar.\nMientrastanto, naheling sa video kan CCTV na an pag badil ki Villalobos harani sanang maray an distancia hale sa biktima.\nPag tungod pa sana ki Villalobos kan para-gadan, pinaputokan na tulos siya sa payo asin sa lawas, kaya bigla sanang nag-tigaya biktima. Mantang nakahigda na an biktima, kinua pa kan kriminal si badil kan pulis na nakabugta sa saiyang habayan.\nDangan, marikas na nagdulag an duwang lalaki parayo sa pinangyarihan kan krimen, poco mas o menos alas 4:10 nin hapon, kasuodma.\nSi Villalobos naka-tukro sa tungod kan hirahayan nin motorsiklo kan siya badilon.\nLuway-luway asin simple sana su pagdulag kan mga kriminal parayo sa pinangyarihan.\nHasta ngonian mayo pang nakakabisto sa nag badil.\nPig aaram pa kan mga awtoridad kun ano an motibo kan pag gadan sa biktima.\nPulis kan Irosin, binadil sa payo, gadan Reviewed by Bicol Standard Newspaper on Friday, September 21, 2018 Rating: 5


Home / Albay / Bicol News / News / 21 anyos na daraga, pinosasan sa buy bust operation kan PDEA sa Tiwi\n21 anyos na daraga, pinosasan sa buy bust operation kan PDEA sa Tiwi\nBicol Standard Tuesday, March 07, 2017 Albay, Bicol News, News\nTIWI, Albay 03/07/17 (BICOLSTANDARD) – Sarong 21 anyos na daraga na nabisto sa pangaran na Myla Bueno y Borganio, taga P-2, Tayhi, Tabaco City an dinakop kasubagong alas 1:30 nin hapon sa buy-bust operation.\nAn mga tawohan kan pulis sa lindong ni PSI Jan King S. Calipay, kaiba an mga tawohan kan PDEA an naglansar kan bus-bust sa Brgy. Nagas sa banwaan na ini.\nNakua sa poder ni Bueno an 1 piece heat sealed plastic transparent sachet na may laog nin maputing pulbos na pigtutubodan shabu, an P500.00 na marked money, sarong pidaso na sadit na open plastic sachet na may laog nin crystaline substance, asin iba pang illegal drug paraphernalia arog kan lighter.\nYaon ngonian sa hepatura kan pulis sa Tiwi an suspechado mantang pighahalat an pagsangat nin caso kontra saiya sa jusgado.\n21 anyos na daraga, pinosasan sa buy bust operation kan PDEA sa Tiwi Reviewed by Bicol Standard on Tuesday, March 07, 2017 Rating: 5


Paano Ka Nagtatao nin Sadol?\nAn Torrengbantayan—Pag-aadalan na Edisyon | Marso 2012\nBASAHON SA Afrikaans Albanian Aleman Amharic Arabic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Finnish Ga Georgian Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lithuanian Luo Malagasy Malay Myanmar Ndebele Norwegian Ossetian Pangasinan Persian Polish Portuguese Pranses Quechua (Bolivia) Rarotongan Romanian Ruso Samoan Sesotho (Lesotho) Setswana Shona Silozi Sinhala Slovak Slovenian Sranantongo Swahili Tagalog Tatar Tetun Dili Thai Tsonga Turkish Ukrainian Vietnamese\nMay naghagad na daw sa saimo nin sadol? Halimbawa, hinapot ka na daw nin arog kaini: ‘Ano an dapat kong gibohon? Dapat daw akong magduman sa pagtiripontipon na ini? maghingoa na aboton an karerang ini? makiibaiba sa tawong ini sa katuyohan na sia magin agom ko?’\nMay sinserong mga tawo na tibaad maghagad sa saimo nin tabang sa paggibo nin desisyon—mga desisyon na puedeng makaimpluwensia sa relasyon ninda sa saindang mga amigo o amiga, pamilya, o pati na ki Jehova. Ano an magigin basehan kan simbag mo? Paano ka nagsasadol sa iba? Baga man garo simple sana o magabat an ihinahapot sa saimo, ‘an puso kan banal nag-iisip sa pagsimbag,’ an sabi kan Talinhaga 15:28. Estudyare kun paano makakatabang an minasunod na limang prinsipyo sa Biblia kun dapit sa pagsadol.\n1 Aramon an Tunay na Situwasyon.\n‘An minasimbag nin tataramon bago maghinanyog, kamangmangan asin kasusupgan saiya.’—TAL. 18:13.\nTanganing makatao nin marahay na sadol, dapat na nasasabotan niato an kamugtakan asin punto de vista kan saro na naghahagad nin tabang. Bilang ilustrasyon: Kun may mag-apod sa saimo sa telepono asin maghapot dapit sa pinakamadaling ruta pasiring sa harong mo, ano an kaipuhan mong aramon tanganing matabangan sia? Masasabi mo daw sa saiya an pinakamadaling ruta kun dai mo nguna aaramon an eksaktong lokasyon nia? Siempre dai! Sa kaagid na paagi, an pagtao nin tamang paggiya nangangaipo nin pag-aram sa eksaktong “lokasyon”—an kamugtakan asin punto de vista—kan naghahagad nin giya. Igwa daw nin balidong mga kamugtakan na puedeng magkaigwa nin epekto sa simbag niato? Kun dai talaga niato aram an situwasyon, tibaad makapagsadol kita na orog pa nganing makakaribaraw sa saro.—Luc. 6:39.\nAramon Kun Ano Na an Ginibo Niang Pagsiyasat. Madonong man na hapoton an naghahagad nin sadol nin arog kaini: “Sa heling mo, anong mga prinsipyo sa Biblia an aplikado?” “Ano an malinaw na mga bentaha asin disbentaha kan mga pinagpipilian mo?” “Ano na an ginibo mong pagsiyasat?” “Anong tabang an itinao na sa saimo nin iba, arog baga kan mga elder sa kongregasyon, mga magurang mo, o kan nagtotokdo sa saimo sa Biblia?”\nAn mga simbag dian makakatabang sa sato na maaraman kun ano na an paghihingoang ginibo nin saro sa paghanap nin simbag. Bago kita magsadol, maaaraman niato kun ano na an tibaad sinabi sa saiya nin iba. Maririsa man niato kun baga sia naghahanap sana nin parasadol na ‘magirok sa saiyang mga talinga’ paagi sa sadol na gusto niang madangog.—2 Tim. 4:3, An Banal na Biblia.\n2 Likayan an Pabiglabiglang Simbag.\n‘An gabos na tawo magin madali sa paghinanyog, maluway sa pagtaram.’ —SANT. 1:19.\nTibaad magsimbag tolos kita na may marahay man na intension. Alagad, pirme daw na madonong iyan, nangorogna kun an ipinapakipag-olay niato sarong bagay na dai pa niato lubos na nasiyasat? An Talinhaga 29:20 nagsasabi: ‘[Nakaheling] ka nin tawong marikas sa saiyang mga tataramon? Orog na may paglaom sa mga mangmang kisa saiya.’\nMagtagama nin panahon tanganing masierto na an pamamaagi mo lubos na kaoyon kan diosnon na kadonongan. Hapoton an sadiri, ‘An kaisipan ko daw naiimpluwensiahan kan kaisipan asin “espiritu nin kinaban”?’ (1 Cor. 2:12, 13) Girumdomon na tibaad bakong igo an marahay na intension. Pagkatapos na maaraman ni Pedro an dapit sa masakit na asignasyon ni Jesus, sinadol sia kan apostol: ‘Kagurangnan, irayo logod ini sa saimo; dai nanggad ini mangyayari sa saimo.’ Ano an manonodan niato sa reaksion ni Pedro? Kun dai mag-iingat, dawa an saro na sinsero puedeng magpalakop nin mga kaisipan na bakong sa ‘Dios, kundi sa mga tawo.’ (Mat. 16:21-23) Mahalaga nanggad na mag-isip nguna bago magtaram! Total, bako daw na limitadong gayo an sadiri tang eksperyensia kun ikokomparar sa kadonongan nin Dios?—Job 38:1-4; Tal. 11:2.\n3 Mapakumbabang Iaplikar an Tataramon nin Dios.\n‘Dai ako naggigibo nin ano man sa sako man sana, kundi ako nagtataram kaining mga bagay, siring sa pagkatokdo sako kan Ama.’—JUAN 8:28.\nMasabi ka daw, “Kun ako ika, an gigibohon ko . . . ”? Dawa garo baga malinaw na an simbag sa hapot, may manonodan ka nanggad sa halimbawa nin kapakumbabaan asin kababaan nin boot ni Jesus. Sia may mas dakula nanggad na kadonongan asin mas dakol na eksperyensia kisa siisay man na tawo; pero, sia nagsabi: ‘Ako dai nagtaram hale sa sako man sana, kundi an Ama an nagtao sako nin pagboot kun ano an sakong sasabihon asin kun ano an sakong itataram.’ (Juan 12:49, 50) An mga itinotokdo asin sadol ni Jesus pirmeng basado sa kabotan kan saiyang Ama.\nHalimbawa, mababasa niato sa Lucas 22:49 na naghapot an mga disipulo ni Jesus kun baga dapat sindang makilaban kan sia aarestaron na. An sarong disipulo naggamit nin espada. Mangnohon sa kaagid na pagkasaysay sa Mateo 26:52-54 na dawa sa arog kaidtong kamugtakan, nagtao si Jesus nin panahon tanganing makipangatanosan sa disipulong idto dapit sa kabotan ni Jehova. Huling aram nia an mga prinsipyo sa Genesis 9:6 asin an mga hula sa Salmo 22 saka Isaias 53, nakatao si Jesus nin madonong na paggiya na siertong nagligtas sa dakol na buhay asin nakapaogma ki Jehova.\n4 Gamiton an Saimong Teokratikong Libreriya.\n“Siisay man nanggad an maimbod asin mapagmansay na oripon na ninombrahan kan saiyang kagurangnan na mamahala sa saiyang mga lingkod sa harong, tanganing magtao sa sainda kan saindang kakanon sa tamang panahon?”—MAT. 24:45, NW.\nNinombrahan ni Jesus an sarong mapagkakatiwalaan na grupong oripon na nagtatao nin mahalagang marhay na espirituwal na kakanon. Kun ika nagtatao nin sadol asin paggiya mapadapit sa mahahalagang bagay, naggagamit ka daw nin panahon tanganing lubos na magsiyasat sa mga publikasyon na basado sa Biblia?\nAn Watch Tower Publications Index asin Watchtower Library * igwa nin dakol asin malinaw na impormasyon na madalion nang makua. Sala nanggad na palampason an abundang impormasyon na ini! Igwa iyan nin dakolon na tema, na may mga artikulo na makakatabang sa saro na naghahanap nin sadol. Gurano ka kaeksperto sa pagtabang sa iba na siyasaton an mga prinsipyo sa Biblia asin mangatanosan basado sa Tataramon nin Dios? Kun paanong an GPS puedeng makatabang sa saro na maaraman an lokasyon nia asin magiyahan pasiring sa destinasyon nia, an mga kasangkapan sa pagsiyasat makakatabang man sa saiya na maheling an inaagihan nia asin mabatid kun paano makapagdadanay sa dalan pasiring sa buhay.\nDakol na elder an nagsasanay sa mga parahayag kun paano maghanap nin mga artikulo sa Index o Watchtower Library, na paagi kaiyan natatabangan an mga tugang ninda na mangatanosan basado sa Kasuratan. An siring na tabang sa mga parahayag bako sanang tanganing matawan nin atension an mga problema ninda sa presente kundi tanganing mapatalubo man an ugale na magsiyasat asin magsarig sa espirituwal na mga probisyon ni Jehova. Paagi kaini, ‘napapatuod an saindang mga pakamate sa pagmidbid kan marahay asin kan maraot.’—Heb. 5:14.\n5 Likayan an Pagprobar na Magdesisyon Para sa Iba.\n‘An lambang saro mapasan kan saiyang sadiring pasan.’—GAL. 6:5.\nSa katapustapusi, an kada saro mismo an kaipuhan na magpili kun arin na konseho asin sadol an susunodon nia. Tinatawan kita ni Jehova nin libertad na magdesisyon kun baga mapagiya kita sa saiyang mga prinsipyo o dai. (Deut. 30:19, 20) May mga situwasyon na kalabot an nagkapirang prinsipyo sa Biblia, asin sa katapustapusi, an naghahagad nin sadol an dapat na gumibo nin sadiri niang desisyon. Depende sa isyu o sa edad nia, tibaad kaipuhan man niatong hapoton an sadiri: ‘Talaga daw na may autoridad ako na simbagon an hapot na ini?’ May mga bagay na pinakamarahay na idolok sa mga elder kan kongregasyon o kun sarong hoben an naghahapot, idolok iyan sa mga magurang nia.\n^ par. 20 An Watchtower Library sa CD-ROM makukua na ngonyan sa 39 lenguahe. An Watch Tower Publications Index makukua na man sa 45 lenguahe.\n[Kahon/Ritrato sa pahina 8]\nProyekto sa Pampamilyang Pagsamba\nBilang sarong proyekto sa pag-adal, taano ta dai magsiyasat tanganing hanapon an simbag sa dai pa sana nahahaloy na mga ihinapot sa saimo? Ano an hahanapon mong mga artikulo asin prinsipyo sa Biblia na makakatabang sa naghahapot? Ipamugtak ta baga na may tugang na naghapot sa saimo dapit sa pakiki-date sa sarong indibiduwal sa katuyohan na magin agom ini. Kun ginagamit an Index o Watchtower Library, helingon nguna an subject na pinakakonektado dian. Halimbawa, puede mong helingon sa Index an “Dating” o “Marriage.” Dangan, sarosaroon an mga subtopic para sa mga artikulong may koneksion dian. Kun hineheling an sarong main heading, mangnohon kun may mga topic sa “See also,” na puedeng magtokdo sa sarong heading na mas konektado sa hinahanap mo.\nHuli sa mga probisyon ni Jehova paagi sa organisasyon nia, puede kitang mag-ako patin magtao nin pinakamarahay na sadol. An Eclesiastes 12:11 nagsasabi: “An mga tataramon kan mga madonong garo mga sogkod na pang-alaw sa baka, asin garo man sana pinatadom na mga pako an mga nawiwili sa mga tinipon na mga tataramon; an mga iyan itinao gikan sa sarong pastor.” (NW) Arog kan mga “sogkod na pang-alaw sa baka”—mapanas na mga sogkod na ginagamit sa paggiya sa mga hayop na pantrabaho—an mamomoton asin marahay na sadol naggigiya sa mga sinsero sa tamang direksion. Paagi sa “pinatadom na mga pako,” nagigin masarig an mga estruktura. Kaagid kaiyan, paagi sa marahay na sadol, nagkakaigwa nin seguradong mga resulta. An mga madonong “nawiwili” o dai mapugolan an dakulang kaogmahan, sa pag-adal sa “mga tinipon na mga tataramon” na nagpapabanaag kan kadonongan kan saindang “sarong pastor,” si Jehova.\nArogon an Pastor kun nagsasadol. Sarong pribilehio nanggad an pagdangog na marhay asin pagtao nin nakakatabang na konseho kun magigibo niato iyan! Kun talagang basado sa mga prinsipyo sa Biblia an sadol niato, iyan magigin kapakipakinabang asin puedeng makatabang para sa nagdadanay na ikakarahay kan nagdadangog.\nI-share I-share Paano Ka Nagtatao nin Sadol?\n‘May Kagayagayahan sa Too Mo Sagkod Lamang’\nTabangan an mga Tawo na “Magmata sa Pagkatorog”\nPapagdanayon an Saindong Pakamate nin Pag-apura\nNaggagayagaya sa Satong Paglaom\nDai Magsalingoy sa “mga Bagay na Nasa Hudian”\nHapot Hale sa mga Parabasa\nText Mga opsiyon sa pag-download AN TORRENGBANTAYAN—PAG-AADALAN NA EDISYON Marso 2012\nI-share I-share AN TORRENGBANTAYAN—PAG-AADALAN NA EDISYON Marso 2012\nAN TORRENGBANTAYAN—PAG-AADALAN NA EDISYON Marso 2012


May mga tao ngonyan na nagtuturulay sa alambre. Tanganing dai mahulog dapat an hiro asin an lakaw balansyado.\nTama an tungtong kan bitis, tama an timbang kan duwang takyag.\nMay mga taga-media, sa radyo an nagkukurahaw na sinda balansyado kuno kundi kun mamasdan mo, dadangugon mo garo man talaga balansyado pero kun iisipon an kabig-wala too.\nSa totoong buhay orog na sa vida politica mayo nin neutral, balansyado o sabi ngani sa Tagalog “walang itulak kabigin”.\nSegun ki Presidente Digong Duterte nanudan niya amay pa sa saiyang pagkatao na an pinaka-dipisil an magpaka-neutral.\nDapat talagang igwa kang titindugan, kakampihan o susurugon pag-abot kan tamang panahon.\nSa isyu ngani kan iriwal kan alyansa kan mga puti arog kan Amerika asin sulnupan na Europa laban sa Russia asin Tsina sa lindong kan saiyang pig-aapod na Independent foreign policy o Independienteng paninindugan sa pananaw sa bilog na kinaban, ehemplo an krisis sa Russia asin sa Ukraine ngonyan, sa ngonyan an Pilipinas neutral na garo mayong kinakampihan pero maabot an punto na igwa kitang susurugon kan arin sa duwang lado.\nKun makampi sa Amerika, NATO asin pag-iriba o sa Russia, Tsina o iba pa. Mayo pa daa siyang masasabi alagad kun nakataya na an intereses kan Pilipinas asin kan mga Pilipino siyempre igwa man guiraray kitang kakampihan. Kun arin sa duwang lado dai ta pa aram.\nSa presenting ralaban sa politika ngonyan digdi sa Pilipinas lalo na sa Bikol, dakul na mga botanteng Bikolano an nagtaya na sa Bikolana sa persona ni VP Leni Robredo pagka-presidente.\nSiyempre igwa man nakataya sa ibong na kampo ni Bongbong Marcos. Igwang mariribok asin dakula an boses na sinda maboto sa kapwa Bikolano.\nIgwa man dai nag-guiguirirong.\nIgwa man makusog an boses na maboto sinda ki Marcos ta an agom o paryentes mga Ilokano o Ilokana, igwa man talagang tunay na Marcos Loyalists poon pa kan enot na panahon, igwa man anggot sa pamilya Robredo ta may mga hagad kadtong dai napa-onrahan kaya maboto ki Marcos.\nAn kadaklan kan mga botante ngonyan na mga ngonyan labi pang sangbulan antes an eleksyon dai pa man talaga sinda sierto y seguro lalo na sa pagka-presidente. Sabi ngani kan saro kong barkada kan hapoton ko kun kiisay siya, maaraman ngaya yan pagsurat ko sa balota sa Mayo 9, 2022.\nPoon ngonyan sagkod sa kaaldawan kan eleksyon gulpi pa talaga an pwedeng mangyari na mapabirik kan satong boot. Tama na an mga survey asin an mga retrato sa diyaryo asin social media na nababasa ta ngonyan o nahihiling ta na huna mo tapos na an eleksyon asin nagkukuno-kuno an mga paradalan sa mga political rallies asin miting, iyan gabos mabago pa.\nPero sa mass media na nagkukurahaw na sinda balansyado, an mga announcers na minakampi sa wala o minakampi sa to-o, an tanog kan saindang tingog depende ta karagting kan kwarta na nailalaog sa bulsa.\nKun sabagay sinda perming nakahuyom asin nakangisi na garo baga kuntentado na bako lang sa kapangganahan kan saindang manok asin kadaogan kan saindang kalaban kundi garo baga an bulsang pano-pano dai malalabot.\nSa media digdi sa Naga asin Kabikolan an kadaklan saderi nin politiko na igwang kinakampihan asin bakong balansyado.\nAn kadaklan pati kun makatabuga sa kalaban huna mo bakong tao pero kun maka-omaw sa kakampi huna mo iyo na an Diyos.\nIgwa man nagkakapira na mayo talaga nin politika kundi an pigpapa-orog sana an saindang mga paninda asin negosyo kan pamilya.\nAn mga announcers mas pinapa-orog an mga produktong pampabakal asin an omaw bakong an ambos lados sa politika kundi an mga among asin amang ninda.


SA OPERASYON KAN STL: Legal o ilegal kinokondenar kan simbahan\nNanindugan an simbahan na ano man na forma nin sugal dawa legal man o ilegal saindang kinokondenar, nagiging causa sana ini nin adiksyon arog kan nangyaring paghuromintado kan sarong adik sa casino sa Resort World sa Ciudad nin Pasay na nagresulta nin pagkakagadan kan treinta y siete katawo.\nDigdi sa Camarines Sur mahiwas an operasyon kan Small Town Lottery (STL) na igwang franquicia kan gobierno nacional sa paagi kan PCSO, alagad sinabi ni Padre Louie Occiano, Director kan Caceres Commission of Communication (CCOM) kan Archidiocecis nin Caceres sa Ciudad nin Naga na ‘‘not all legal are moral na dai uyon sa katukdoan kan Simbahan’’.\nDai man nangangahulodan na dawa an sarong sugal legal asin dapat paboran alagad an simbahan dai kaini nag-totolerar huli ta nagiging mas delicado sa tawo kun nagdedefende nalang sa sugal sagcod nagiging adik na pig-ehemplo an nangyaring madugong incidente sa Resort World, sabi pa.\nPighalimbawa pa kan simbahan arog kan Reproductive Health Law kan gobierno dai man ini nanga-ngahulogan na ‘moral’,\nPigsasabi kan gobierno nacional na tinugotan an operasyon kan STL nganing mapuho na an ilegal na operasyon kan jueteng na magkakaigwa pa nin ingreso an gobierno. Alagad an sinambit na numbers game ginagamit sanang prontera kan sugal na jueteng.\nSa reglamento sa operasyon kan STL dapat an mga correador nakasulot nin uniporme, igwang recibo sa pagpataya, dapat maggamit nin oficial na papel kan STL alagad ini dai man nasusunod envez si dating ginagamit na mga papel sa pagpataya sa jueteng.\nSTL PINAPAPUNDO KAN CAPITOLYO\nSarong resolucion an pinasar kan Sangguniang Panlalawigan kan Camarines Sur bako huli sa pagcontra kan simbahan envez pinapapundo an operasyon kan STL huli sa kawaran cortecia sa gobierno provincial antes nagpuon kan saindang sugal.\nSi Vokal Manny Noble kan Rinconada distrito iyo an nagpadreno kan resolucion na pinaboran kan gabos na miembros na presente sa sesyon regular tolong semana na an nakakaagi.\nBase sa Acta Republica sa operasyon kan STL, an sarong local na gobierno magkakaigwa nin tres por ciento sa makukuang gross income afuera kan itatao man na por cientaje sa Philippine National Police asin sa iba pang ahencia de gobierno.\nDawa igwang marerecibing tres por ciento an LGU gikan sa gross income alagad natutuyawan kan ibang oficiales lokal huli ta dai man nagpapasunod nin transparency o silag na manijamiento an operator kun pera an saindang total na koleksyon aroaldaw.\nAn resolucion kan Capitolyo Provincial lista sana sa dahon huli ta dai man ma-implementar kan PNP mientras na igwang permiso sa gobierno nacional an sinambit na numbers game na pigsasabing karibay kan sugal na jueteng. (DPA)


Milagrosong Pinakakan an Rinibong Tawo | Buhay ni Jesus\nNAGPAKAKAN SI JESUS NIN 5,000 NA LALAKI\nKatatapos pa sana kan 12 apostol na maghulit sa bilog na Galilea, asin isinaysay ninda ki Jesus “an gabos na bagay na ginibo asin itinukdo ninda.” Napagal sinda asin dai na sindang panahon na magkakan ta dakulon an nag-aarabot asin naghaharali. Kaya nagsabi si Jesus: “Madya kamo, magduman kita sa sarong tagong lugar na kita-kita sana asin magpurupahingalo.”—Marcos 6:30, 31.\nNaglunad sinda sa sakayan, na posibleng harani sa Capernaum, asin nagpasiring sa sarong tagong lugar sa sirangan kan Salog nin Jordan lampas pa sa Betsaida. Alagad dakul na tawo an nakahiling sa sainda na naghali, asin naisihan iyan kan iba pa. Sinda gabos sarabay na nagdaralagan sa baybayon asin nagkairinot pa duman bago magduong an sakayan.\nPagbaba ni Jesus sa sakayan, nahiling niya an dakul na tawo asin nahirak siyang marhay sa sainda, huling garo sinda mga karnero na daing pastor. Kaya nagpuon siyang “magtukdo sa sainda nin dakul na bagay” manungod sa Kahadian. (Marcos 6:34) Pinaumayan man niya an “mga nangangaipo nin pagpaumay.” (Lucas 9:11) Sa pag-agi nin mga oras, an mga disipulo nagsabi sa saiya: “Tagong lugar ini asin pabanggi na; isubol mo an mga tawo, tanganing magduman sinda sa mga baryo asin magbakal nin kakanon ninda.”—Mateo 14:15.\nNagsimbag si Jesus: “Dai ninda kaipuhan na maghali; tawan nindo sinda nin makakakan.” (Mateo 14:16) Dawa aram na ni Jesus kun ano an saiyang gigibuhon, pinurbaran niya si Felipe paagi sa paghapot: “Sain kita mabakal nin tinapay na kakakanon kan mga tawong ini?” Si Felipe an hinapot huling siya taga Betsaida na harani duman. Pero, bakong solusyon an pagbakal nin tinapay. Mga 5,000 na lalaki an yaon duman. Asin puwede nanggad na doble pa kaiyan an bilang kan gabos, kun bibilangon pati an mga babayi asin mga aki! Nagsimbag si Felipe: “An 200 na denariong [sarong denario an tangdan sa sarong aldaw na pagtrabaho] kantidad nin tinapay dai magkakaigo tanganing makakakan an kada saro sa sainda nin maski tigdirikit.”—Juan 6:5-7.\nTibaad para ipahiling na imposibleng mapakakan sinda gabos, nagsabi si Andres: “May aking lalaki digdi na igwang limang tinapay na sebada asin duwang sadit na sira. Pero paano ini magkakahusto sa arog kaini kadakul na tawo?”—Juan 6:9.\nTigsuli na, mga Marso o Abril, bago mismo an Paskuwa kan 32 C.E., asin natatahuban na nin berdeng duot, o awot, an gilid nin bulod. Sinabi ni Jesus sa mga disipulo na patukawon sa duot an mga tawo nin grupo-grupo, mga 50 saka 100 katawo kada grupo. Kinua niya an limang tinapay asin duwang sira saka nagpasalamat sa Diyos. Dangan binaranga niya an mga tinapay asin sira. Itinao iyan ni Jesus sa mga disipulo tanganing ipanao sa mga tawo. Makangangalas nanggad ta nakakakan an gabos sagkod na magkabarasog sinda!\nKan barasog na sinda, sinabi ni Jesus sa mga disipulo: “Tipuna nindo an mga tada-tada, tanganing dai nin masayang.” (Juan 6:12) Nakapano pa sinda nin 12 basket nin natipon na mga tada-tada!\nTaano ta naghanap si Jesus nin tagong lugar para sa saiyang mga apostol?\nSain nagduman si Jesus saka an mga disipulo, asin ano an nanumpungan ninda duman?\nAno an sinabi kan mga disipulo na gibuhon ni Jesus, pero paano niya inasikaso an mga tawo?\nPaano si Jesus nagtao nin espirituwal na kakanon sa mga kongregasyon kan inot na siglo? Iyan daw may kaagid na paagi ngunyan?


Lakbang kan San Felipe-Calauag road gigibohon veinte metros\nIsasabay na kan City Hall an lakbang kan tinampo sa national road sa icoconstruhir na San Felipe-Calauag road na may lakbang na nin viente metros asin igwa nang prosupuestong treinta y cinco milyon pesos.\nAn patinampo iyo an magiging alternatibong ruta kan M.T. Villanueva Avenue (dating Calle Liboton) na perming gurubot an bulos kan trafico na nakatalaan naman pahiwason kan Department of Public Works and Highways (DPWH) an lakbang kan tinampo na gigibohon nang viente metros.\nSi Assistant District Engineer Richard Ragragio kan 2nd Engineering District kan DPWH sa baras, Canaman, Camarines Sur nagkumpirmar na igwa nang fondo sa road widening kan M.T. Villanueva Ave na piglalaoman iimplementar an proyecto sa enot na cuarto kan taon 2018.\nSi Bise Alcalde Nelson Legacion, pamayo kan Sanggunian Panlungsod nagsabi na perang taon nang nakatagama an fondo alagad nakaabala sana iyo an expropriation case, huli kan mayo nang gayong kaulangan sa road right of way puponan na kan City Engineers Office an pamtambak nin daga.\nAn cantidad na P35 milyon an tinagamang fondo kan City Hall bilang inaapod na continuing appropriation sa katuyoan na dai maabala an contruksyon kan patinampo.\nBako na sa sukol na city road an lakbang envez pigsabay na sa national road huli kan nagdadakul na vehiculos sa ciudad, sabi pa kan bise alcalde.\nSi Consejal Vidal Castillo, pamayo kan Committee on Infrastructure sa Sanggunian Panlungsod, iyo an nagrecomendar sa City Hall na dapat magbukas nin alternatibong tinampo sa sinambit na lugar mantang maninigo na ini sa tahaw kan padagos na nangyayaring pagkagurobot kan trafico sa MT Villanueva.\nDigdi na nag-aaragi an vehiculos haling Tinambac, Calabanga, Magarao, Bombon asin Canaman, CamSur maging si hali pa sa ibang mga barangay kan ciudad lalo na si mapasiring sa Pili, Camarines Sur, sabi pa kan Consejal.\nPigtawan prioridad kan City Hall an recomendasyon ni Castillo na pigtagamahan tolos nin dakulang fondo. (dpa)


Home / Bicol / Bicol News / Legazpi City / 3ng parasira na ipinadpad sa dagat, salvado na sa peligro\n3ng parasira na ipinadpad sa dagat, salvado na sa peligro\nBicol Standard Newspaper Monday, March 12, 2018 Bicol, Bicol News, Legazpi City\nLEGAZPI CITY (Bicol Standard) – Salvado na sa peligro an tulong mga para sira na nasapod sa dagat kan Barangay Butawanan, Siruma, Camarines Sur.\nAn saindang mga pangaran iyo sinda Louise Vallespin, 20, Richard Vallespin Candelaria, 21 asin Seneriano Fernandez Camacho, 20, anas mga residentes kan Barangay Bislig, San Andres, Catanduanes.\nSegun sa pinaluwas na bareta kan Office of the Civil Derence (OCD-BICOL), ASIN Mercedes Municipal Disaster Risk Reduction and Management Office (MDRRMO), nasusug an kamugtakan kan mga para sira, sa paagui ni Virgilio Borja, 65, na saro man na para dakop nin sira.\nKan Marso 6, naglawod an an tulos hale sa Catanduanes. Alagad dai na nakapuli nin huli kan naraot an makina kan saindang piglulunadan na baroto. Nagpatawparaw sinda sa tahaw kan dagat, antes na may magabot na nakasapod sa tulong para sira.\nNakikipag coordinar ngonian an ahensiya kan Philippine Coast Guard sa Camarines Norte substation, Police Maritime Unit asin Bureau of Fisheries and Aquatic Resoutces (BFAR) sa familya kan mga para sira, tangani na sabihan sinda na nasa maray na sindag kamugtakan.\n3ng parasira na ipinadpad sa dagat, salvado na sa peligro Reviewed by Bicol Standard Newspaper on Monday, March 12, 2018 Rating: 5


Home / News / “Bukas awto” nag-atake na naman sa Naga City\n“Bukas awto” nag-atake na naman sa Naga City\nBicol Standard Saturday, July 04, 2015 News\nNAGA CITY—Saro na naman na casong “robbery” an ipinaabot sa kaaraman kan mga pulis na nangyari sa pag-oltanan kan oras na alas 7:45 hasta alas 8:00 nin banggui sa Elias Angeles St. digdi.\nAn victim iyo si Jadi Miguel Castroverde y Ocampo, 18 anyos, soltero asin nag-eestar sa No. 43 Kamagong St., Mariano Village, Barangay Balatas.\nSabi sa guinibong pagsiyasat kan mga awtoridad kan sarong aldaw, mantang binayaan na mayong bantay na awto kan victim na Hilux pick-up, tuyong pinasa an salming sa enotan kan vehiculo, dangan hinabon an mga importanteng mga gamit sa laog.\nAn vehiculo naka rehistro pa sa original na kagsadire kaini na Media Scape Inc., na taga 6752 Ayala Avenue, Makati City, asin may plate number na PO1829.\nDurante kan guinibo an pag-imbentaryo kan mga nawarang gamit sa laog kan vehiculo, hinabon an sarong color blue na bag na may laog nin duwang padis nin hikaw na may kanditad na P3,000; sarong bracelet na may valor na P7,000; baby bracelet na an kantidad P4,000, duwang kwintas na may pendant na kantidad P8,000.\nMayong nakaheling kan incidente.\nAn mga imbestigador padagos pa ngonian na nagsisisayat sa paglaom na mabisto an mga pusikit na parahabas nin mga gamit sa nakaparadang awto digi.\nSusug sa report kan pulis, kan nagtalikod sanang bulan, nagkapirang mga arog kaining krimen an nangyari, na an modus operandi iyo an pagdistroso kan salming kan nakaparadang awto, asin paghabon kan gabos na pwedeng pakinabangan sa laog kan vehiculo.\nNagpahayag an mga imbestigador na an siring na krimen pwedeng kagibohan nin nagkapirang mga pusuanon na parahabas na an pinakakursunada iyo an mga awto na nakaparada sa guilid kan tinampo na mayo nin bantay.\nNagpatanid an mga atoridad sa mga may sadire nin vehiculo na pasegurohon an mga gamit, orog na kun iwinawalat sana an awto sa sarong lugar na madaling malaog kan mga pusikit na mga criminal.—BICOLSTANDARD.COM\n“Bukas awto” nag-atake na naman sa Naga City Reviewed by Bicol Standard on Saturday, July 04, 2015 Rating: 5


Igwa nang 12,175 na artikulo sa Bikol Sentral.\nLunes, Hunyo 27, 2022, 16:19 (PHT) bàgo\n1869 — Iminundag si Emma Goldman, Amerikanong anarkista.\n1950 — Nagpasiya an Estados Unidos na magpadara nin hukbo para sa Gerang Koreano.\n1973 — Pigbuwag kan Presidente kan Uruguay an Parliyamentaryo asin nagpagibo nin sarong kudeta.\nMga huring aldaw: Hunyo 26 — Hunyo 25 — Hunyo 24\nAn Petsa ngunyan: Hunyo 27, 2022 (UTC) – Purgahon an pahiná


An Hula ni Isaias: An Panuga nin Diyos na Paraiso | Istorya sa Bibliya\nPUWEDENG arog kaini an itsura kan paraisong ipinahiling nin Diyos ki Isaias, sarong propeta na nabuhay kasunod lang ni Jonas.\nAn paraiso nangangahulugan na “hardin” o “parke.” Bako daw na ipinaparumdom kaiyan saimo an magayon na hardin na ginibo nin Diyos para ki Adan asin Eva? Pero, magigin paraiso pa daw an bilog na daga?\nPinasurat ni Jehova si propeta Isaias manungod sa maabot na bagong paraiso para sa mga lingkod nin Diyos. Sinabi ni Jehova: ‘An mga lobo asin karnero tuninong na mairibanan. An mga ugbon na baka saka sadit pang leon iribang makakan, asin saradit na aki an maataman sainda. Maski an umboy dai maaano kun magkawat ini harani sa kobra.’\nDakul an masarabi: ‘Dai lamang iyan mangyayari. Pirming maribok digdi sa daga, dai na iyan mababago.’ Pero isipa: Anong klaseng istaran an itinao nin Diyos ki Adan asin Eva?\nIbinugtak sinda nin Diyos sa sarong paraiso. Dai lang sinda nagsunod sa Diyos kaya pinalayas sinda duman, dangan naggurang sinda asin nagadan. Pero nangangako an Diyos na itatao niya sa mga namumuot saiya an nawara ni Adan asin Eva.\nSa maabot na paraiso mayo nang makakakulog o makakaraot. Tuninong na an bilog na daga. An gabos na tawo maray-rahay an pagmati asin maugma. Sa kapinunan pa sana, ini na an gusto nin Diyos. Maaaraman ta pa kun paano niya ini gigibuhon.\nIsaias 11:6-9; Kapahayagan 21:3, 4.\nI-share I-share An Panuga nin Diyos na Paraiso


JW Iskedyul sa Pagtiripon na Pamumuhay Asin Ministeryo Oktubre 3-9, 2016\nKanta 37 Asin Pamibi\n“Magtiwala Ka ki Jehova sa Bilog Mong Puso”: (10 min.)\n[I-play an video na Introduksiyon sa Talinhaga.]\nTal 3:1-4—Magpahiling nin maimbod na pagkamuot asin kaimbudan (w00 1/15 23-24)\nTal 3:5-8—Magkaigwa nin lubos na pagtitiwala ki Jehova (w00 1/15 24)\nTal 1:7, NW—Sa anong paagi na an pagkatakot ki Jehova iyo an “kapinunan nin kaaraman”? (w06 9/15 17 ¶1; it-1-TG 1287)\nTal 6:1-5—Ano an marahay na gibuhon kun nakalaog kita sa bakong madunong na transaksiyon sa negosyo? (w00-E 9/15 25-26)\nPagbasa sa Bibliya: (4 min. o mas halipot pa) Tal 6:20-35\nIandam an mga Presentasyon Para sa Bulan na Ini: (15 min.) Pagtukar. I-play an video kan kada sampol na presentasyon, dangan tukaron an mahahalagang punto kaiyan. Dagkahon an mga parahayag na lubos na makikabtang sa bilog na kinaban na kampanya nin pag-imbitar sa mga tawo sa pagtiripon sa katapusan kan semana.\nLokal na mga Pangangaipo: (8 min.) Bilang opsiyon, tukaron an mga leksiyon na nanudan sa Yearbook. (yb16-E 25-27)\nMagpahiling nin Karahayan sa mga Nag-aatender sa Satong mga Pagtiripon (Tal 3:27): (7 min.) Pagtukar. I-play an video na Paano Ginigibo an Pagtiripon sa Kingdom Hall? Dangan maghapot kun ano an magigibo kan kongregasyon para makadagdag sa mamumuton na pag-iribanan sa laog kan Kingdom Hall, bako sana sa bulan nin Oktubre kundi sa gabos na pagkakataon.\nPag-adal sa Bibliya kan Kongregasyon: (30 min.) kr kap. 2 ¶1-12\nIskedyul kan An Satong Kristiyanong Pamumuhay Asin Ministeryo Para sa Oktubre 3-9, 2016